41-боб. Икки ёки бир қиз боққан киши\n21:30 / 12.05.2019 1231 pdf Ўқиш режими + -\nУшбу бобда ота-онанинг фарзанд олдидаги бурчлари, уларнинг фарзандларига нисбатан маданияти ҳақида сўз юритилади. Албатта, болага меҳр-муҳаббат кўрсатиш, унга нисбатан ўзини масъулиятли деб билиш нафақат инсон зотига, балки барча жонзотларга Аллоҳ таоло ато қилган хислатлардан биридир. Аммо бу туғма туйғуни тўғри ривожлантириш ва ундан тўғри фойдаланиш лозим.\nАна шу масалада Ислом таълимотлари бошқалардан устун туради. Фарзандга нисбатан ота-она қилиши лозим бўлган ишлар Исломда одат мартабасидан ибодат мақомига кўтарилади.\nИнсоният тарихининг Исломдан олдинги босқичи – жоҳилият даврида бу масала ҳам бошқалари каби, инсон зотига ор-номус бўладиган шармандали ҳолатга келиб қолган эди. Бу борада фақат биргина мисол билан кифоялансак етарли бўлар, деган умиддаман. Жоҳилият аҳли қиз фарзандни ор деб билар ва уни тириклай кўмиб юборишни ўзига эп кўрар эди.\nМазкур жоҳилий одатга қарши ўлароқ, Ислом жумладан, қуйида ўрганиладиган ривоятларда келадиган таълимотларни тақдим этди.\nТурли сабабларга кўра ҳаётимизда бир оз эътиборсизликка учраган бу масалани аҳамият билан ўрганишга ҳаракат қилайлик.\n76. Уқба ибн Омирдан ривоят қилинади:\n«Расулуллоҳ соллаллоҳу алайҳи васаллам: «Кимнинг учта қизи бўлса, уларни сабр билан ўстирса, топганидан уларни кийинтирса, улар унинг учун дўзахдан парда бўлади», дедилар».\nШарҳ: Бу ҳадисда фарзандга, айниқса қиз фарзандларга яхши қараш, уларни сабр билан ўстириш, едириб, кийинтириш катта савобга лойиқ иш эканлиги айтилмоқда. Қизлар кўп бўлса, уларни тарбиялаб, вояга етказиб, жой-жойига қўйиш қийин. Қиз болага тўғри тарбия бериш, одоб бериш, иймон-Исломни танитиш, едириш, ичириш, кийинтириш катта машаққатдир. Бунинг учун ота-онадан улкан сабр талаб қилинади.\nШунинг учун ҳадиси шарифда «уларни сабр билан ўстирса», дейиляпти. Шунинг учун Расулуллоҳ соллаллоҳу алайҳи васаллам ҳам бунга сабр қилган одамларга жаннатни ваъда қилмоқдалар.\nАлбатта, уч қизни туғиб, тарбиялаб, вояга етказиш осон иш эмас. Аммо бу машаққатли иш учун Набий соллаллоҳу алайҳи васаллам ваъда қилаётган мукофотлар ҳам оз эмас.\n1. Уч қизни тарбиялаш катта савобли иш экани.\n2. Қизлар тарбиясида сабр кераклиги.\n3. Қизларни кийинтириш савобли иш экани.\n4. Қизлар қиёмат куни уларни боқиб, катта қилган ота-оналари учун дўзах ўтидан парда бўлишлари.\n77. Шураҳбийлдан ривоят қилинади:\n«Ибн Аббоснинг шундай деганини эшитдим:\n«Набий соллаллоҳу алайҳи васаллам: «Бир мусулмон кишига иккита қиз берилган бўлса, у уларни яхши парвариш қилса, қизлари уни албатта жаннатга киритади», дедилар».\nШарҳ: Аввалги ҳадисда «учта қизни тарбияласа», дейилган эди, бу ҳадисда эса «иккита», дейиляпти. Демак, иккита қизни тарбиялаб, вояга етказиб, ўз вазифасини гўзал равишда бажарган ота-она ҳам, иншааллоҳ, жаннатий бўлар экан.\n78. Жобир ибн Абдуллоҳдан ривоят қилинади:\n«Кимнинг учта қизи бўлса, уларни бошпана билан таъминласа, моддий таъминотини қилса, уларга раҳм-шафқат кўрсатса, ана шу одамга албатта жаннат вожиб бўлади», дедилар.\nШунда қавмнинг ичидан бир одам:\n«Эй Аллоҳнинг Расули, иккита бўлса-чи?» деди.\n«Иккита бўлса ҳам», дедилар».\nШарҳ: Бу ҳадис ҳам фарзандларни, айниқса қиз фарзандларни яхши парвариш қилган, яхши тарбия берган, нафақасини ўрнига қўйган кишига жаннат ваъдаси борлигини таъкидлаб келмоқда.\nБу ҳадиси шарифда аввалги иккала ҳадисдаги маънолар бирданига таъкидланмоқда.\nРўзанинг асли ва вақти баёни (учинчи мақола)\n19:10 / 12.05.2019 773\nАллоҳнинг қадарига розилик\n07:10 / 13.05.2019 1513\n22. Саҳл ибн Муъоз отасидан ривоят қилади.Набий соллаллоҳу алайҳи васаллам .Ким отаонасига яхшилик қилса, унга Тубо бўлсин, Аллоҳ азза ва жалла унинг умрини зиёда давоми...\n1735 20:06 / 15.11.2018\n1659 17:11 / 17.10.2018\n1528 14:10 / 18.02.2019


16 май 2021, Тошкент вақти: 04:17\nТошкент шаҳри ҳокимияти расмийлари шаҳардаги учта йирик бозор – Яшнаобод (аввалги Кадишев бозори) ва Юнусобод бозорлари реконструкция қилиниши ва қайта қуриш ишлари яқин ойларда бошланишини айтишмоқда.\nҲокимият расмийларига кўра, бозорларида бошланажак рекострукция доирасида у ердаги савдо расталари таъмирланади, бўш жойларда бир нечта йирик супермаркетлар, ёпиқ савдо мажмуалари, озиқ-овқат маҳсулотларини сақлаш учун махсус кондиционер ва совутгич хоналари қурилади, бозорларнинг кийим-кечак ва озиқ-овқат маҳсулотлари сотиладиган қисмидаги савдо расталари аниқ белгиланиб, қайтадан барпо этилади:\n- Ҳозир ҳокимият бу ишлар учун бир миллиард сўм ажратган. Нафақат савдогарлар, xаридорлар учун ҳам шароит яратилади, бозорга яқин йўлларда тирбанд бўлиши олдини олиш учун автостоянкалар қурилади. Кенг кўламли реконструкция ишлари ҳақида гап кетяпти бу ерда, дейди Тошкент шаҳар ҳокимиятининг Капитал қурилиш ва ободонлаштириш масалалари бўйича расмийларидан бири Озодлик билан суҳбатда.\nЛекин, Тошкент бозорларида кутилаётган реконструкция ҳақида шу бозорларда савдо қилувчи тадбиркорлар хабарсиз қолишган.\nКадишев бозорида сабзавот сотувчи Неъматжон гапиради:\n- Бозор таъмирланади, деган гап анчадан бери бор. Лекин, бу қандай бўлади, савдо расталари бузиладиган бўлса, бизга қаердан жой беришади ва қандай шартлар асосида бўлади, бу ҳақда ҳеч ким ҳеч нарса айтишмаяпти бизга, дейди тошкентлик савдогар.\nЯқин ойларда реконструкция кутилаётган бозор раҳбариятидагилар ҳам қайта қуриш ишлари ҳақида тўлиқ маълумотга эга эмасликларини айтишмоқда:\n- Ҳали ўзимиз ҳам аниқ бир нарсани билмаймиз. Шаҳар ҳокими келишлари керак, улар берар экан қарорни, дейди Озодлик боғланган Юнусобод бозори мутасаддиларидан бири.\nТошкент шаҳар ҳокимияти расмийлари эса бозорлардаги реконструкция ишлари у ердаги умумий савдо жараёнига халақит қилмаган ҳолда босқичма-босқич ўтказилишини айтишмоқда:\n- Бозорни у томонида реконструкция бошланса, савдо бу ёққа кўчирилади. У тарaфи тайёр бўлса, савдо ўша томонга кўчирилиб бу тарафи қилинади. Савдо расталари бузилмайди, қайтанга таъмирланади, савдогарларга шароитлар яратилади. Уларни хавфсизлигини ўйлаб қилинаяпти бу ишлар. Ҳеч қанақа ваҳимага ўрин йўқ, дейди Тошкент шаҳар ҳокимиятининг Капитал қурилиш ва ободонлаштириш масалалари бўйича расмийларидан бири Озодлик билан суҳбатда.\nЎзбекистон пойтахти Тошкент ва вилоятларда бозорларнинг қайта таъмирланиши доим савдогарларнинг норозилиги фонида кечган.\nСавдогарлар бозорни бузган ҳокимликни талончиликда айблашган.\nАйни пайтда айрим тошкентлик тужжорлар орасида ҳам бозорлардаги реконструкциядан мақсад бозорларда айланадиган пулни назорат қилиш экани, ҳокимиятга яқин гуруҳлар бутун савдо расталари ва дўконларни савдогарларга ижарага бериб, ҳаммасини ўзларига тортишга уринмоқда, деган гап-сўзлар тарқалган.\nҲокимиятдагилар эса бу иддаоларни кескин рад қилишади:\n- Энди тадбиркорларни биласиз, давлатга ҳеч нарса тўламасдан фойда кўрсам, дейди. Патент олмасдан савдо-сотиқ қиладиганлари бор. Энди биз ҳозир шуни ҳам тартибга соламиз. Пул давлат бюджетига тушиши керак. Ҳар бир савдогар савдо сотиқдан кўрадиган даромаддан солиқ тўлаши керак ва шундай бўлади, дейди Озодлик боғланган Тошкент ҳокимияти расмийси.


Халқ таълими вазирлиги: Ўқувчиларнинг 96 фоизи мактабга чиқди\nЎзбекистон 23:48 / 13.01.2021 3347\n11 январ, душанбадан бошлаб мактаб ўқувчиларининг қишки таътили тугади ва дарс жараёнлари бошланди. Дастлаб таълим тўлиғича анъанавий тарзда ўтказилишини эълон қилган Халқ таълими вазирлиги сўнгги соатларда бу қарорини ўзгартирди ва онлайн шаклдаги таълим ҳам сақланиб қолишини билдирди.\nKun.uz мухбири ким қандай шаклдаги таълимни танлагани, ўқувчиларнинг қанча қисми мактабларга чиққани ҳақида маълумот олиш учун ХТВ матбуот котиби Лайло Рустамова билан боғланди.\n«Гарчи онлайн таълим шакли ҳам давом эттирилишини эълон қилган бўлсак-да, жуда кўпчилик ота-оналар фарзандларини мактабларга олиб келишди, таълим муассасалари ўқувчилар билан яна олдингидек тўлди. Буни ота-оналар анъанавий таълим аҳамиятини тушуниб етганлари, фарзандларининг уйда узоқ вақт бўлиши фанларни ўзлаштиришга салбий таъсир қилаётганини сезганлари билан изоҳлаш мумкин», – дейди Рустамова.\n– Аниқ рақамлардаги кўрсаткичлар қандай бўлди?\n– 2021 йил 12 январь кунги ҳолатга кўра, 95 фоиз, яъни 5,9 млн ўқувчи мактабларда анъанавий таълим олмоқда. 13 январдаги кўрсаткич янада ошган – 96 фоиз.\nЮқорида айтганимдай, бу – ота-оналар ва ўқувчиларнинг анъанавий таълимга астойдил тайёргарлик кўрганлари, кейинчалик онлайн шакл сақланиб қолганда ҳам ўша иштиёқ пасаймаганидан далолат.\n– Ўқувчилар камлиги учун онлайн таълим сифати тушиб кетмайдими?\n– Онлайн таълимнинг ўзига хос жиҳати шундаки, унда ўқувчилар сони чекланмайди. Биз пандемиянинг турли сценарийларига, шунингдек, Махсус комиссиянинг тезкор қарорларига ҳам тайёр туришимиз керак. Шу боис онлайн таълим сифати туширилмайди, аксинча, такомиллаштириб борилади.\n23:52 / 28.02.2021 1913\n23:33 / 28.02.2021 4523


Cил касалининг 7 та эрта белгиси — silning-davosi-bor.uz\nБутундунё Соғлиқни Сақлаш ташкилотини маълумотларига қараганда сил касаллиги кенг тарқалган бўлиб, замонавий дунёда кўп учрайдиган 10 та ўлим сабабларинининг биттаси ҳисобланади.\nСил касаллигини бошланаётганини эрта аниқлашнинг энг яхши усули бу – ҳар йили флюорография текширувидан ўтиш ёки тери (Манту) пробасини қўйиш мақсадга мувофиқдир.\nСил касалининг латент тури симптомларсиз кечади ва соғлиққа зиён етказмайди. Фаол шаклида эса шикоятлар бўлади, аммо улар аста-секин ривожланади. Кўп ҳолларда уларни оддий бўшашиш билан чалкаштириш мумкин. Агар сиз ўзингизда яширин сил касаллиги борлигини сезсангиз, унинг белгиларига жиддий эътибор қаратинг ва ўтказиб юбормасликка харкат қилинг.\nОғриқ бўлиши шарт эмас – бу нафас пайтидаги ва йўталгандаги ёқимсиз ҳиссиётларга жиддий эътибор қаратинг.\nЯна таъкидлаб ўтамиз: мутахассисга мурожаат қилинг, улар сизнинг шикоятларингизни эшитишади, зарур таҳлилларга ва текширишга юборишади, клиник ташхисни шакллантириб, керакли дори муолажаларини белгилаб беради.\nАввалги мақола: Сил касаллиги ва ногиронлик\nНавбатдаги мақола: ЖССТ директори мамлакатимизда


Инвестициялар бўйича имтиёз ва инвестициявий чегирма: қайсини қўллаган маъқул?\nБизнесга қўшимча имтиёз ва преференциялар\nҚҚС ва айланмадан олинадиган солиқ бўйича солиқ ҳисоботи бекор қилиниши мумкин\nТаътил пулидан солиқ\nТайёр маҳсулотдан шахсий эҳтиёж учун фойдаланганда ҚҚС\nФоизсиз қарзнинг оқибатлари\nВоситачи «заргар» ҚҚСсиз\nНормадан фарқланувчи амортизация ставкалари\nАсосий воситаларни қайта баҳолаш: ўтказиш муддатлари\nТовар навлари аралашиб кетишининг ҳисоби\nБожхона имтиёзларини сақлаб қолиш шартлари\nДори-дармонни самолётда олиб ўтиш\nЭнди товардан аввал у ҳақдаги маълумот етиб келади\nДори-дармон: импорт ҳам, экспорт ҳам тўхтамайди\nБожхоначилар масъулияти ошди\nСБХ / 2020 йил / № 14 / Мутахассис тушунтиради\nЎқувчиларимиз саволларига Молия вазирлигининг бевосита солиқлар бўлими бошлиғи Умид ҲАМРОЕВ жавоб беради.\n2007 йилги таҳрирдаги СКда инвестициялар суммасига солиқ солиш базасини камайтириш бўйича имтиёз мавжуд эди. У 2020 йил 1 апрелга қадар амал қилди (29.12.2019 й. ЎРҚ-599-сон, 4-м.). Янги таҳрирдаги СКда бу имтиёз энди йўқ, бироқ фойда солиғи тўловчиларида инвестициявий чегирмани қўллаш ҳуқуқи пайдо бўлди.\n– Агар маблағлар инвестицияга 2020 йилнинг I чорагида йўналтирилган бўлса, солиқ солинадиган фойдани камайтириш бўйича имтиёзни қўллаш мумкинми? Ёки имтиёз фақат 2020 йил 1 январь ҳолатига қопланмаган маблағлар қолдиғига нисбатан қўлланилиши мумкинми?\n– Солиқ солинадиган фойдани:\n● инвестицияларга харажатлар амалга оширилган солиқ давридан бошлаб;\n● технологик ускуна ишга туширилган пайтдан бошлаб 5 йил мобайнида камайтириш мумкин (2007 йилги таҳрирдаги СК, 159-м. 3-қ., 2918-сон Низом, 25.08.2017 йил).\nЯъни 2020 йилнинг I чорагида белгиланган қоидаларни инобатга олган ҳолда 2016 йилдан бошлаб 2020 йилнинг I чорагига қадар амалга оширилган инвестициялар суммасига солиқ солинадиган фойдани камайтиришингиз мумкин.\n– Имтиёз қўлланилгандан кейин 2020 йилнинг I чорагида солиқ тўловчида 2020 йилнинг 1 апрель ҳолатига қопланмаган маблағлар қолдиғи мавжуд. Имтиёзни қўллашда давом этиш мумкинми?\n– Йўқ, мумкин эмас. Имтиёз фақат 2020 йил 1 апрелга қадар амал қилиши боис, сиз уни фақат 2020 йилнинг I чорагида қўллашингиз мумкин. 2020 йилнинг 1 апрель ҳолатига қопланмаган маблағлар қолдиғига имтиёз қўлланмайди.\n– Солиқ тўловчи 2020 йилнинг I чорагида инвестицияларга йўналтирилган маблағлар бўйича 2007 йилги таҳрирдаги СК бўйича имтиёзни ёки янги таҳрирдаги СК бўйича инвестициявий чегирмани танлаш ҳуқуқига эгами?\n– Агар инвестицияларга йўналтирилган маблағлар ҳам имтиёзни, ҳам инвестициявий чегирмани қўллаш талабларига жавоб берса, солиқ тўловчи иккита вариантдан бирини танлашга ҳақли.\nЭслатиб ўтамиз, имтиёзларни қўллаш солиқ солинадиган фойдани инвестицияларнинг ҳисобланган амортизация чегирилган ҳолдаги суммасига, бироқ солиқ солинадиган фойданинг 30%идан кўп бўлмаган миқдорда камайтириш имконини беради. Инвестициявий чегирма қоидаси инвестиция қилинган маблағларнинг 5-10%ини бир йўла чегириш имконини беради (янги таҳрирдаги СК 308-м.).\nМисол. Имтиёз ва инвестициявий чегирмани қўллаш натижаларини солиштириш\nВазият: 2020 йилнинг I чорагида корхона ишлаб чиқариш биносини реконструкция қилишга 310 000 минг сўм йўналтирди. 2020 йилнинг 1 январь ҳолатида инвестициялар бўйича қопланмаган маблағлар мавжуд эмас. Солиқ солинадиган фойда 240 000 минг сўмни ташкил этди. Ҳисобланган амортизация – 56 000 минг сўм.\nI вариант: Корхона инвестициялар суммасига солиқ солинадиган фойдани камайтириш бўйича имтиёзни қўллайди.\nИнвестициялар суммасининг ҳисобланган амортизациядан ошиши 254 000 минг сўмни (310 000 – 56 000) ташкил этади. Бироқ имтиёзни солиқ солинадиган фойданинг 30%идан ошмайдиган суммасига, яъни 72 000 минг сўмдан (240 000 х 30%) кўп бўлмаган суммага нисбатан қўллаш мумкин.\nII вариант: корхона инвестициявий чегирмани қўллайди.\nИнвестициявий чегирма 15 500 минг сўм (310 000 х 5%) миқдоридаги суммага нисбатан қўлланилиши мумкин.\nКўриб турганимиздек, мазкур мисолда корхонага солиқ солинадиган фойдани камайтириш бўйича имтиёзни қўллаш фойдалироқ.\nСизнинг вазиятингизда натижа бошқача бўлиши мумкин. Шу боис тўғри қарор қабул қилиш учун ўз маълумотларингизни таҳлил қилинг.\nСизда олдинги даврлар учун қопланмаган маблағлар қолдиғи мавжуд бўлмаса ёки ушбу қолдиқлар 2020 йилнинг I чорагида инвестицияга йўналтирилган маблағлар бўйича имтиёзни қўллаш имконини берадиган даражада унча катта бўлмаса, иккита вариантни таққослашдан маъно бор. қопланмаган маблағлар мавжуд бўлса, имтиёз дастлаб ўтган йиллар қолдиқларига, ундан кейин 2020 йилнинг I чораги харажатларига нисбатан қўлланилади. Бунда 2020 йилдаги инвестицияларга харажатларга нисбатан инвестициявий чегирмани қўллаш мумкин. Агар 2020 йилнинг I чорагида инвестицияларга йўналтирилган маблағлар бўйича имтиёзни қўллаш имконияти мавжуд бўлса, вариантларнинг қайси бири сиз учун фойдалироқ эканлиги юзасидан ўзингиз қарор қабул қилинг.\nДАВЛАТ ХИЗМАТЛАРИГА ХАРАЖАТЛАР ҲИСОБИ\n– Қурилиш материаллари ва сантехника ишлаб чиқарувчи корхона Давстандарт, метрология, Давлат табиат қўмитаси хизматлари, ТЧМ, ЧЧМга, «СБХ» газетасига обуна учун тўловни амалга оширади ва шунга ўхшаш бошқа харажатлар қилади. Уларни асослантирилган деб ҳисоблаб, келгуси давр харажатлари сифатида тенг миқдорларда ҳисобдан чиқариш мумкинми?\n– Иқтисодий жиҳатдан ўзини оқлаган қуйидаги чиқимлар асосланган ҳисобланади (СК 305-м. 4-қ.):\n● даромад олишга қаратилган фаолиятни амалга ошириш мақсадида қилинган бўлса;\n● тадбиркорлик фаолиятини сақлаб туриш ёки ривожлантириш учун зарур бўлса ёхуд хизмат қилса ва харажатларнинг тадбиркорлик фаолияти билан алоқаси аниқ асосланган бўлса;\n● қонун ҳужжатларининг қоидаларидан келиб чиқса.\nМаҳсулотнинг белгиланган стандартларга мувофиқлигини таъминлаш, уни сертификатлаштириш асосланган ҳисобланади, сабаби бу қонун ҳужжатларининг талабларидан келиб чиқади.\nАтроф-муҳитни ифлослантирганлик ва чиқиндилар жойлаштирганлик учун компенсация тўловлари қонун ҳужжатларида назарда тутилган нормалар доирасида асосланган ҳисобланади. Нормативлардан ортиқча харажатлар фойда солиғи бўйича солиқ базасини аниқлашда чегирилмайди (СК 317-м. 8-б.).\nМолиявий-иқтисодий даврий нашрларга обуна ҳам иқтисодий жиҳатдан ўзини оқлаган ҳисобланади, чунки улар бизнесни тўғри юритишга ёрдам беради, бухгалтерия ҳисоби ва солиқ солиш соҳасида хатоларни камайтиради.\nКелгуси даврлар харажатлари жорий ҳисобот даврида амалга оширилади, бироқ келгуси ҳисобот даврларига тегишли бўлади. Улар жорий харажатларга тенг миқдорларда белгиланган муддат ёки ишлаб чиқарилган маҳсулот ҳажми ёки сонига мутаносиб равишда ҳисобдан чиқарилади (21-сон БҲМС, 2-илова, III бўлим).\nБундай харажатларга хизмат обунаси, суғурта, ижарага харажатлар ва узоқ муддатли хизматларга олдиндан тўлов билан боғлиқ бошқа харажатлар киради.\nКелгуси даврлар харажатларини жорий харажатларга бир маромда ҳисобдан чиқариш СКда назарда тутилган солиқ солиш мақсадларида харажатларни ҳисобга олиш тартибига зид эмас. Асосийси, улар асосланган ва ҳужжат билан тасдиқланган бўлсин.\nГидрогеология харажатлари қандай ҳисобга олинади\n– Ҳудудни ўрганиш, гидрогеологик қидирув ва геология-разведка ишларини олиб бориш (ГРИ), ГРИ учун лицензия олиш, ГРИни олиб боришда атроф-муҳитга таъсирни ўрганиш, имзоли бонус ва кон очиш чоғида қазиб олиш учун лицензия олиш харажатлари харажатларнинг қайси гуруҳига киритилади?\n– Фойдали қазилмаларни қазиб олиш бошланиши пайтигача қилинган харажатлар амортизация қилинадиган активнинг алоҳида гуруҳини ташкил этади (СК 311-м.). Уларга қуйидаги харажатлар киради:\n● геологик жиҳатдан ўрганиш;\n● разведка қилиш;\n● фойдали қазилмаларни қазиб олишга доир тайёргарлик ишлари;\n● конни ободонлаштириш;\n● имзоли бонус ва тижоратбоп топилма бонусни тўлашга;\n● СКга мувофиқ чегириб ташланиши лозим бўлган бошқа харажатлар.\nЧиқимлар белгиланган нормалар доирасида харажатлар жумласига киритилади.\nТўпланган харажатлар (амортизация қилинадиган актив қиймати) фойдали қазилмаларни қазиб олиш бошланган пайтдан эътиборан корхонанинг жами даромадидан амортизация ажратмалари тарзида чегириб ташланади.\nАмортизация ажратмаларининг ҳар йилги суммаси, корхонанинг хоҳишига кўра белгиланадиган амортизация нормасини қўллаш йўли билан ҳисоблаб чиқарилади. Бунда у амортизация қилинадиган актив қийматининг 15%идан ортиқ бўлмаслиги керак.\nПрочитано: 323 раз(а)


Эштон Картер: Россия дунё тартибини бузмоқда » Ўзбекистон янгиликлари – Zamin.uz\nАҚШ мудофаа вазири Эштон Картер Россияни жаҳон тартибини бузишга уринаётганликда айблади. У, Оксфорд университетида қилган маърузасида шундай баёнот билан чиқиш қилган, дея хабар қилмоқда "Кун" нашри.\nУнинг фикрича, совуқ уруш даври якунлангач, ҳамкорликда эришилган ижобий натижаларга қарамай, Россиянинг «Украина ва Грузия ҳудудий яхлитлигини бузиши, ҳавода, фазода ва виртуал кенгликда ўзини нопрофессионал тутиши ҳамда ядро қуролини кўз-кўз қилиши» шуни исботлайдики, расмий Москва «бугунги кундаги жаҳон тартибини аниқ бузишга уринмоқда».\nКартернинг таъкидлашича, АҚШ Россия билан бевосита уруш бир ёқда турсин, ҳатто янги совуқ урушига ҳам интилмаяпти.\n«Биз Россияда ўзимизга душман қидираётганимиз йўқ, аммо, хомтама бўлманг, иттифоқчиларимизни, мавжуд халқаро тартиб ваъда қилаётган ижобий келажакни ҳимоя қиламиз», — деган Америка мудофаа вазири.\n«Биз, коллектив хавфсизлигимизни барбод қилишга бўлган уринишларга қарши курашамиз. Шунингдек, демократик жараёнларимизга аралашиш борасида уринишларга жим қараб тура олмаймиз», — деб якунлаган Картер.\nТеглар: АҚШ Пентагон Россия совуқ уруш\n13:52 Стоун Трампни Украинадаги можароларга доир ҳужжатларни ошкор қилишга чақирди\n13:50 Шойгу: Дунё тартибини АҚШ бузмоқда


Шоҳжаҳон пойтахтга отланди | "Адолат" СДП\nЎтган пайшанба куни Шоҳжаҳон учун қувончли кечди. Ўқишга бориши билан уни техникум дарвозаси олдида директор Муродилла Маматқулов бошчилигидаги педагоглар ва талабалар кутиб олдилар. “Табриклаймиз!”, “Қутлаймиз!”, “Қойил!”, “Янги муваффақиятлар тилаймиз!” каби олқишлар янгради. Наманган юридик техникумида “Конституция билимдони” танловининг вилоят босқичи ғолибини ана шундай тантанали кутиб олишди.\n– Жамоамиз учун Шоҳжаҳоннинг “Адолат” социал-демократик партияси ташкил этган танловнинг вилоят босқичида ғолиб чиққанлиги катта воқеа бўлди, - дейди директор М. Маматқулов. – Уни ҳаммамиз аълочи ўқувчи ва фаол жамоатчи сифатида яхши биламиз. Дарсликлардаги материаллар билан чекланмай қўшимча адабиётларни ҳам ўқиб боради. Фанларни ўзлаштиришда тенгдошларига кўмагини аямайди. Шу туфайли устозлари ва тенгдошлари орасида катта обрў қозонган. Биз мана шундай намунали ўқувчилар кўпайиши тарафдоримиз.\nДарвоқе, Шоҳжаҳон Муҳаммадхонов шу кунларда танловнинг республика босқичига тайёргарлик кўрмоқда. Бунда унга устозлари ва гуруҳдошлари яқиндан ёрдам бермоқдалар. Мақсади – пойтахтда бўладиган баҳсларда вилоят шарафини муносиб ҳимоя қилиш.\nУнинг иактабда ўқиб юрган кезларидаёқ ҳуқуқий билимларга қизиққанини отаси Баҳромжон Асқаров ҳам айтиб берди.\n– Мен ички ишлар тизимининг ёнғинга қарши кураш тизимида узоқ йил ишлаб, нафақага чиққанман, - дейди у. – Болалигидан газета-журнал, китоб ўқишга қизиқарди. Билимларини ошириш, дунёқарашини кенгайтиришга интиларди. Қўлимдан келганича ёрдам берардим. Шунинг учун мактабда аъло баҳоларга ўқиди. Юридик техникумда ҳам барчага намуна бўлаётганидан хурсандмиз.\nТанловнинг вилоят босқичидан кейин Шоҳжаҳон билан суҳбатлашгандик. У ўшанда Бош қомусни жамият тараққиётини белгилайдиган ҳужжат деб билишини айтганди. Шунинг учун Конституцияни ҳар бир инсон яхши билиши керак, деб ҳисоблайди. Чунки ўзининг бурчлари ва ҳуқуқларини биладиган одамгина фуқаролик жамиятининг фаол аъзосига айланиши мумкин. Мана шу нуқтаи назардан келиб чиқиб, “Адолат” социал-демократик партияси ташкил этган бу тадбирни жуда ўринли ҳисоблайди.\nҚисқаси, Шоҳжаҳон айни пайтда етук ҳуқуқшунос бўлиб етишиш йўлидаги дастлабки қадамларни қўймоқда. У албатта, ўз мақсадига эришади, деб ўйлаймиз ва бу борада катта муваффақиятлар тилаймиз.


Келишилган ўйинларга қарши кураш янги босқичга чиқди. Энди ФИФА Sportradar билан ҳамкорликда ишлайди - Спорт - PressNews.uz\nБош Саҳифа / Спорт / Келишилган ўйинларга қарши кураш янги босқичга чиқди. Энди ФИФА Sportradar билан ҳамкорликда ишлайди\nКелишилган ўйинларга қарши кураш янги босқичга чиқди. Энди ФИФА Sportradar билан ҳамкорликда ишлайди\nҚўшилди: 03 феврал 2017 23:00\nХалқаро футбол уюшмаси ФИФА футбол яхлитлигини мустаҳкамлаш, келишилган ўйинларга қарши курашиш бўйича Sportradar Integrity хизмати билан билан шартнома тузди. Daryo.uz'нинг ёзишича, бу ҳақда ташкилот матбуот хизмати хабар берди.\nФИФАнинг бу лойиҳасида унга аъзо бўлган барча конфедерациялар фаол иштирок этади. Келажакда ўтказиладиган барча мусобақаларда ФИФА Спортарадар билан биргаликда ҳамкорлик қилиб, ўйинлар мониторингини ўтказиб боради.\nМаълумот учун, штаб-квартираси Санкт Галленда жойлашган Sportradar дунёнинг келишилган ўйинларга қарши курашувчи энг йирик ташкилоти ҳисобланади. Унга 2000 йилда асос солинган бўлиб, ҳозирга қадар жаҳоннинг кўзга кўринган 13 та федерацияси билан ҳамкорлик йўлга қўйилган.


10.05.2018 23:07 0 1625\n– Разведкачилар келишди!..\nБу хабарни эшитиб болалар ўша томонга илдамлади. Содиқжон разведкачиларни кўришни кўпдан орзуларди. Қараса улар орасида ўқитувчиси ҳам бор экан. Севиниб кетди. «Устоз! Ассалому алайкум, устоз!» дея олдига югуриб борди.\n– Э, баракалла, Мамаюсупов! Уйдагилар яхши юришибдими?\n– Дадам билан қайнотамни, барча биз каби «қулоқ қилинганлар»ни Қозоғистонга олиб кетишди.\n– Қайнотам? Ийе, ҳозирданоқ уйландингми? Ҳали ўзинг боласан-ку!\n– Мелеченка қишлоғимиз қамалда қолгач, ота-онам мени уйлаб қўйишди, Муҳаррамойни эҳтиётлаш учун.\n– Э, шундоқми? Тўғри қилишибди. «Қулоқ» тамғаси босилганларга икки томонлама жабр бўляпти-да. Сен бўш келма. Маҳкам бўл.\nШундан кейин домла Тешабоев фашистларнинг кўз кўриб, қулоқ эшитмаган хунрезликларидан гапириб берди. Юзлаб болачаларни ҳам оналаридан юлқиб олиб, Германияга жўнатишмоқда. Аёлларни таҳқирлаб, отиб ташлашмоқда. Айримларини концлагерга юборишяпти.\n– Соғломларидан генетик тадқиқот ишларида фойдаланишаркан, нимжонларини йўқ қилиб юборишар экан.\n– Ё тавба! Нақадар ваҳшийлик! – Тили калимага келмай қолган Содиқжоннинг нафрати тўлиб-тошиб қўли мушт бўлиб тугилди. – Муаллим, мени ҳам олиб кетинг разведкага, – деди ўртаниб. – Катта бўлиб қолганман урушга ярайман.\n– Оилали бўлсанг, қаёққа ҳам борасан. Ҳарбий тайёргарликдан ўтиш, қурол-яроғ билан тиллашиш, нишонга отиш сирларини ўрганиш керак.\nШу пайт кимдир аста чақирди: Ўртоқ Тешабоев!\n– Ҳа, нима гап!\n– Вақт бўлди.\n– Хайр, – деди домласи маҳзун тортиб. – Худо сизларни ўз паноҳида асрасин, насиб этса, кўришиб қолармиз.\nЛекин тақдир уларни бошқа учраттирмади. Бу меҳридарё олижаноб инсон Украинанинг Николаев вилояти, Скадовская туманида яшаётган ўзбек болалари учун очилган махсус интернатда дарс берар, у ҳар бир болани «Жигарбандим» деб эркалаб мурожаат қилар, шу боис болалар уни жуда яхши кўришарди…\nФурсат етиб 18 ёшга тўлгач, Содиқжон армияга чақирилди. Чолбас шаҳрида йигирма кунлик жанговар тайёргарликни ўтади. Жанг қилиш асрорларини тез ва пухта ўрганиб олди. 1-Украинанинг отлиқ аскар полкига юборилди. Уларни дастлаб Қрим ҳимоясига ташлашди. Жангу жадалларда асло ўзини йўқотиб қўймади. Керч йўналишида Болшая Лопата қишлоғи яқинидаги ҳужумда ўнг елкасидан яраланди. Астрахандаги госпиталда даволангач, Сталинград шаҳрига юборилди. У ерда 27 кун жанг қилдилар. Кейин Ворошиловда бўлишди. Калинин шаҳрида ўн кун отлиқ армия сафига тайёргарлик бўлди. Сўнг отлик аскарлар билан пиёдалар Полшани озод қилиш жангларида иштирок этдилар. Ўшанда 49-отлиқ полкда оддий аскар эди. Уруш даҳшатлари қанчалар аянчли бўлмасин, жанг қилганга етмайди. Ватан учун, ота-онам учун, оилам учун, дея жонингни тикар экансан, ҳеч нарсадан қўрқмайсан. Фақат кўзингга озодлик аталмиш бахту саодат кўринади.\nПольшани озод қилиш жангларида ўнг сони мажақланди. Санитария батальонида аҳволи оғирлашгандан оғирлашиб борарди. Уни Боку шаҳридаги 3652-эвакуация госпиталига олиб кетишди.\n– Тақимингиздан пастини кесиб ташлаймиз, акс ҳолда...\nЖарроҳларнинг тилидан учган ҳукм жонини нақ бўғзига келтирди:\n– Акс ҳолда ўламан... Шундайми? – деди у азобини базўр ичга ютиб. – Ўлим билан қўрқитолмайсиз. Жангларда неча бор ўлиб, неча бор тириляпман. Санаб адоғига етолмайсиз. Хўпми?! Оёқсиз ўлгандан оёқли ўлган аъло!\nБу ҳазилми, кесатиқми – жарроҳлар бир-бирига таажжубланганча қараб қолишди.\n– Гапнинг қисқаси, жаноби дўхтирларим, мен оёғимни бегона юртларга ташлаб кетмайман.\nБу хитоби жарроҳларни баттар ҳайрон қолдирди.\n– Бу аскар ё жуда-жуда доно ёки бориб турган телба, – деди бири жиғибийрони чиқиб. – Худдики биз унга ёмонликни соғинаётган душманмиз. Тавба! Юр, биродар, ишимиз бошимиздан ошиб ётибди. Қанча ярадорлар кутиб туришибди.\n– Боринглар, боринглар, тошларингни теринглар, – деди у ўзбекчалаб. – Агар чиндан ҳам доно бўлсам ота-боболарим униб ўсган, дунёда тенгсиз Доно қишлоғимга икки оёқда кириб борарман, ёки... дедию юраги ортига тортиб кетди, зор-интизор йўлларига илҳақ турган онажониси кўз олдига келди, бир сония сукунатда қотди-да деди: – Бу ёғига худо – пошшо! Умримдан бўлса яшарман. Аллоҳнинг айтгани бўлади.\nБу қайсар ярадорни барибир ташлаб қўйишмади. Уч ой барча даво чораларини кўришди. Қолган-қутган осколкаларни териб олиб, суякларни улашди, ўстиришди. Икки қўлтиқтаёқда юрадиган бўлгач, 1944 йилнинг октябрь ойларида онажониси ва рафиқасининг ҳузурига – Мелеченка қишлоғига йўл олди.\n1945 йилнинг январь ойида (ота-онаси қулоқ қилинганда у беш-олти ёшларда бўлган) «Қайдасан, Ўзбекистоним! Қайдасан, Доно!» дея йўлга чиқишди. Йўл-йўлакай отасининг «Ҳаммасига чидайман. Бироқ, Ватан соғинчига чидолмайман. Сен Ватанга қайтишинг, чироғимизни ёқиб ўтиришинг керак» – деганлари қулоғи остидан кетмади. Қарангки, ота васиятини адо этиш учун қанча ўлимларни доғларда қолдирибди-я!\nҚўлтиқтаёқда бўлса ҳам отаси учун армон бўлган заминга етказди. Очарчилик, оғирчилик, «Қулоқ» деб ёвқарашлар мусибатларига хўб чидашди. Бироқ, бу дунёда яхшилар кўп. Уларнинг хайрихоҳликлари, эътиборлари шарофати билан, меҳнатсеварлиги, ҳалоллиги сабаб ўрин топди, обрў қозонди. Аввал монтёрлар тайёрлаш курсида ўқиди. 1946 йил сентябр ойидан Учкўприк алоқа тармоғида иш бошлади. Бошлиқ Гольдман деган ажойиб инсон эди.\nКасб ўргатишдан чарчамас, йўл-йўриқ берадиган, ширин сўзи билан рағбатлантирадиган меҳрибон раҳбар эди. 120 рақамли қўлда бошқариладиган коммутатор, Морзе телеграф аппаратлари ўрнатилгани тарихий воқеалар – хайрли ишлар бошида бўлганлиги билан Содиқжон ота узоқ йиллар фахрланиб юргани рост. 240 рақамли ЦБ коммутатори, СТ-35 телеграф аппарати ўрнатилган, янги алоқа биноси қурилган кунлар қувончини кекса алоқачи, жангчи зўр ҳис-ҳаяжон билан эслайди. ЛТС бошлиғи лавозимида ишлаган йилларини ҳам зўр мамнуният билан хотирлайди. Бўлмасам-чи, телекоммуникация соҳаси ривожига қирқ йиллик ёшлик қудратини бахшида этгани билан Содиқ бобо Мамаюсупов ҳар қанча ғурурланса арзийди.\n... Айни кунларда Президентимизнинг меҳрибончиликларидан бобонинг боши осмонларга етди. Хонадони ҳам ҳар қачонгидан ҳам гавжум. Ҳокимлардан тортиб барча ташкилотларнинг раҳбарлари ташифи қалбини ифтихор туйғуларига тўлдирди. Барча мактаблардан ўқувчилар келганини айтмайсизми! Айниқса, «Ўзбектелеком» АК Фарғона филиалидан Владимир Ежков бошчилигида касаба уюшмаси раиси Машрабжон Раҳимов, бири-биридан навқирон, зукко ҳамкасблари кириб келишганда бобонинг мижжалари ёшланди. Улар сиймосида бобо ўзининг олов ёшлигини кўрган бўлса не ажаб!\nҲафиза Саляҳова, «Хаbаr»нинг Фарғона вилоятидаги мухбири\nИккинчи жаҳон уруши Содиқ бобо


Ким Кардашян илк бор Форбес талқини бўйича дунёнинг енг бадавлат инсонлари рўйхатидан ўрин олди - Mp3lar.Com | Самые новые узбекские песни\nКим Кардашян илк бор Форбес талқини бўйича дунёнинг енг бадавлат инсонлари рўйхатидан ўрин олди\n40 ёшли модел ва телеюлдузнинг исми Форбес журналининг сайёрадаги енг бадавлат кишилар рўйхатига биринчи марта киритилди. Бу ҳақда Ҳелло нашри хабар беради.\nЖурнал томонидан 1987-йилдан буён тузиб келинадиган йиллик рейтинг 2021-йилнинг 6-апрел куни еълон қилинган. Кардашяннинг молиявий аҳволини 1 миллиард доллар деб баҳолаган експертлар 2020-йилнинг октабрида\nунинг активлари 780 миллион доллар бўлганини қўшимча қилган.\nКим бундай даромадга йилига 10 миллион доллар олиб келган Кеепинг Уп Wитҳ Тҳе Кардашианс реалити-шоуси ва Инстаграм саҳифасидаги реклама постлари сабаб ега бўлган. Aммо маблағнинг катта қисми унинг шахсий брендлари ККW Беаутй ва Скимс ортидан келган. Бугунги кунда Скимс 500 миллион долларга баҳоланади, ундаги Кимнинг улуши еса 225 миллионни ташкил қилади. Яна 200 миллион долларга еса ККW Беаутй аксияларининг бир қисмини сотганидан кейин еришган. Експертлар Канйе Уест билан ажрашиш жараёни якунига йетмагунича моделнинг молиявий аҳволи юқори даражада бўлишини таъкидлаган. Жуфтликнинг умумий мол-мулкни қандай бўлишиши ҳақида еса ҳозирча маълумот йўқ. 2020-йилнинг апрелида Ким Кардашяннинг 22 ёшли синглиси Кайли Женнер Форбес рейтингига кўра, енг ёш миллиардер деб топилган, аммо кейинроқ моделнинг бойлиги қайтадан баҳоланиб, уни миллиардер деб атамасликка қарор қилинган.\n2020-йилнинг ёзида Ким норасмий равишда миллиардер мақомига ега бўлган. Июн ойида Cотй компанияси Кимнинг ККW Беаутй брендининг 20 фоиз аксиясини 200 миллион долларга сотиб олишга қарор қилган. Финанcиал Тимес газетаси Кардашяннинг бизнесининг умумий нархи 1 миллиард доллардан иборатлигини маълум қилган. Кардашян хоним бренднинг асосий раҳбари бўлиш ва унинг ривожланиш стратегиясини танлаш ҳуқуқини сақлаб қолган.\nКатегория: SHOU-BIZNES habarlari | Теги: Форбес, Ким Кардашян, бадавлат


BBC Uzbek - Dunyo - "Сэнди" тўфони: АҚШда ўлганлар сони юзтага яқинлашди\nСўнгги янгиланиш 2 ноябр 2012 - 08:27 GMT\nАҚШ шарқий қирғоқларига келган "Сэнди" тўфони оқибатида ўлганлар сони 90 нафарда ошган.\nТўфондан энг кўп Ню-Йорк ва Ню-Жерси зарар кўрган, ёқилғи тақчиллиги охирги муаммолардан бирига айланган.\nШу ҳафта бошида тўхтатилган президент сайловолди кампанияси яна қайта бошланган.\nАҚШ президентлик сайлови келгуси сешанба куни бўлиб ўтади.\nНю-Йорк ҳокими Майкл Блумберг Президент Барак Обамани қўллаб-қувватлашини эълон қилган.\nМайкл Блумберг АҚШ жорий прeзидентининг иқлим ўзгаришини олдини олиш юзасидан олиб бораётган ишларини алоҳида тилга олган.\nУнинг айтишича, "Сэнди" тўфони иқлим ўзгаришига бир мисол бўлиши мумкин.\nУнга кўра, икки номзоддан "бири иқлим ўзгаришига сайёрамизга таҳдид солаётган катта муаммо деб қарайди, иккинчиси эса йўқ".\n"Мен президентимиздан талафотларни бартараф этишга сайлов кампаниясидан кўра кўпроқ эътибор қаратишини истайман," - деб айтган Ню-Йорк ҳокими.\n"Сэнди" тўфони АҚШнинг Атлантика океанидаги соҳилларига душанба тунида кучли шамол билан урилди.\nАҚШнинг 12 штатида 4,5 миллион одам ҳамон чироқсиз қолмоқда.\nEqecat ширкатига кўра, Бўрон етказган талафот Қўшма Штатларга 50 миллиард долларга тушиши мумкин.\nТалафот миқдори айни ширкатнинг аввалги тахминларидан икки баравар кўпдир.\nАҚШ Миллий Гвардияси Ню-Йоркнинг тўфондан зарар кўрган аҳолисига бир миллион озиқ-овқат ва ичимлик суви тарқата бошлаган.\nНю-Йорк жануби-ғарбидаги Стэйтн Айланд туманида камида 15 нафар инсон ўлиги топилган.\nОхирги ўн йилларда АҚШга келган ушбу энг кучли тўфон қирғоққа яқин туманларни ювиб кетган, кўплаб уйлар таг-туги билан вайрон бўлган.\nЁрдам кечикаётгани сабаб аҳоли ғазаби орта бошлаган.\nНю-Йорк яшовчиси Тереза Коннорнинг Рейтер ахборот агентлигига айтишича, у яшайдиган мавзе "таг-туги билан вайрон" бўлган.\n"Улар бизни унутишди... Шаҳар ҳокими Ню-Йорк жойида, деди. Сайлов марафони яна бошланиб кетди," - деб айтган Тереза Коннор.


Агар Венгер "Арсенал"да қолса ёзги трансферлар учун 200млн фунт сарфламоқчи\n12 апрель, 2017, 19:35\nЛондонинг “Арсенал” клуби бош мураббийи Арсен Венгер ёзги трансфер компаниясига жиддий тайёргарлик кўрмоқда.\nMirror нашри тарқатган хабарга кўра франциялик мутахассисга “Арсенал” таркибини кучайтириши учун 200 млн фунт (235 млн евро) керак. “Канонирлар” раҳбарияти бу маблағларнинг асосий қисмини Месут Ўзил, Жек Уилшер, Алекс Окслейд-Чемберлен, Оливье Жиру, Давид Оспина ва Лукас Перес каби футболчиларнинг трансферидан ишлаб топмоқчи. Алексис Санчес эса катта эхтимол билан яна бир мавсум Лондонда қолиши кутилмоқда.\n“Арсенал” мавсумлар оралиғида ўзига дарвозабон, 2та қанот ҳимоячиси, 1та ярим ҳимоячи, 2та вингер ва 1та ҳужумчи ҳарид қилишни режалаштирмоқда. Юқоридаги манбаанинг маълум қилишича, “тўпчилар” Пикфорд ("Сандерленд"), Батлэнд ("Сток Сити"), Тирни, Дембеле (иккаласи - "Селтик"), Заха ("Кристал Пэлас") ва Ляказетт ("Лион") каби футболчиларни Лондонга олиб келмоқчи.\nАввалроқ агар "Арсенал" жорий мавсум Чемпионлар лигаси йўлланмасини қўлга киритса Арсен Венгер яна икки йил "тўпчилар" сафида қолиши мумкинлиги ҳақида хабар берган эдик.


14 март, 2020, 19:38\nТеглар:УЕФА | УЕФА чемпионлар лигаси | Узбекистон терма жамоаси\nБу уларнинг режасида бор.\nАввал хабар берганимиздек, кеча пойтахтимиздаги “Hilton” меҳмонхонасида “УЕФА ассист” лойиҳаси вакили Ева Паскуэ хоним билан матбуот анжумани ташкил этилди.\nУчрашувда иштирок этган журналистлар Паскуэ хонимга “УЕФА ассист” лойиҳаси режасида Ўзбекистон ва Европа терма жамоалари ўртасида ўртоқлик ўйинларини ташкил этишда кўмаклашиш ҳам борлиги ҳақида савол билан мурожаат қилишди. У эса қуйидаги жавобни берди:\n“Ҳа, албатта. Лойиҳа ўз номи билан кўмак беришни мақсад қилган. Ҳозирда Европада УЕФА Миллатлар лигаси турнири ташкил этилган ва унда айрим гуруҳларда 3 тадан терма жамоа жой олган. Шу боис ушбу терма жамоалар билан ўртоқлик ўйинлари ташкил қилишимиз мумкин. Бундан ташқари биз Ўзбекистоннинг турли ёшдаги терма жамоалари ва аёллар терма жамоаларини УЕФА шаъфелигида ўтадиган мусобақаларга таклиф қиламиз. У ерда жамоаларингиз ўзлари учун керакли тажрибаларни тўплашлари мумкин”.\nЕвропа мухлисларга ёқмаган қоидани ўзгартиради


Британиялик депутат аёл антисемит мем туфайли партиядан чиқариб юборилди\n11:01 / 28.04.2016\nБританиялик лейборист аёл, парламент депутати Ноз Шаҳни икки йил аввалги антисемит интернет-мем туфайли партиядан чиқариб юборишди.\nШаҳ аслида покистонлик аёл бўлиб, Жамоат Палатасига Ғарбий Брэдфорд ҳудудидан сайланган. У билан боғлиқ можаро 2016 йилнинг 26 апрелида "Гай Фокс" сиёсий блогида аёлнинг икки йил аввалги Facebook'даги ёзишмасининг скриншоти чоп этилганидан сўнг бошланди. Шаҳ у пайтлар депутат бўлмаган, у Facebook'да Фаластин-Исроил зиддиятларини ҳал қилиш учун Исроил аҳолисини АҚШга кўчириб ўтиб, улар учун 51-штат ташкил қилиш таклиф этилган интернет-мемни ўз дўстлари билан бўлишган. Мем муаллифининг фикрича, бундай қадам фаластинликларга ўз ерларини қайтариб олиш имконини беради ва Америка бюджетини яҳудийлар мамлакатига йиллик дотациядан халос қилади. Бундан сўнг депутат Исроилнинг Ғазодаги "Мустаҳкам қоя" ҳаракатларини Адольф Гитлернинг ҳаракатларига тенглаштирган.\nБу маълум бўлганидан кейин Шаҳ Буюк Британиядаги яҳудийлар жамоатчилиги, лейбористлар ва сиёсий рақиблари томонидан танқидга учради. Жумладан, Дэвид Кэмерон унинг изоҳини ирқчиликка йўйди ва уни шу пайтгача партиядан чиқариб юборилмаганлигига ҳайратини билдирди.\nШаҳнинг парламент ва матбуотда кўп марта узр сўрашига қарамай лейбористлар етакчиси Жереми Корбин охир-оқибат жамоатчилик босимига ён бериб, депутатнинг розилиги билан унинг аъзолигини ички тергов тугагунга қадар вақтинчалик тўхтатиб қўйди. Тақдир тақозосига кўра, ўтган икки йил ичида Исроил сиёсатига қарашлари ўзгарган Шаҳ Британиядаги антисемитизм билан боғлиқ тергов бўйича Жамоатчилик палатасининг аъзосилигича қолмоқда.\nСўнгги йилларда ҳуқуқ тарғиботчилари қиролликда яҳудийларга қаршиликнинг сезиларли даражада ўсганини маълум қилишмоқда. 2014 йилда 1168 антисемистик можаролар қайд этилган, бу рақамлар чуқур ташвишга солади ва "барча учун огоҳлантириш"дек.\nБуюк Британияда 291 минг яҳудий яшайди. Улар мамлакат аҳолисининг тахминан 0,45 фоизини ташкил қилади.


Роналду Евро-2016да олган «Кумуш бутса»сини Нанига совға қилди\n12:50 / 11.07.2016\nПортугалия терма жамоаси ярим ҳимоячиси Нани Евро-2016 финалида Франция устидан қозонилган ғалабадан сўнг терма жамоа сардори Криштиану Роналдудан «Кумуш бутса»ни совғага олди ва бунинг учун унга миннатдорчилик билдирди.\n«Сен энди сардорликдан ҳам каттароқ мақомга эгасан, сан энди – чемпионсан! Совға учун раҳмат! Олға, Португалия, биз — чемпионлармиз!» — дея ёзган Нани ўз инстаграмига.\nРоналду турнирда 625 дақиқа ўтказиб, 3 гол урди ва 3та голга ассистентлик қилиб, самарадорлик бўйича франциялик Гризманндан кейинги натижани қайд этди. Нани эса турнир давомида 3 гол уриб, битта голли узатмаган муаллифлик қилди.\n«Олтин бутса»ни 6 гол урган ва 2та голли узатмага муаллифлик қилган Антуан Гризманн қўлга киритди.


15:04 / 22.07.2020 1701 pdf Ўқиш режими + -\n«Набий соллаллоҳу алайҳи вассаллам: «Токи дажжоллар ва каззоблар чиқмагунча қиёмат қоим бўлмас. Улар ўттизга яқиндирлар. Уларнинг барчалари ўзининг Аллоҳнинг расули эканини даъво қилади», дедилар».\nДажжол-макрчи, адаштирувчи ва алдовчи.\n«Набий соллаллоҳу алайҳи вассаллам: «Токи менинг умматимдан баъзи қабилалар мушрикларга қўшилмагунча ва бутларга ибодат қилмагунларича қиёмат қоим бўлмас. Келажакда умматимда ўттизта каззоб бўлур. Уларнинг ҳар бири ўзининг набийлигини даъво қилур. Ҳолбуки, мен набийларнинг хотими-тугатувчисиман. Мендан кейин набий келмас», дедилар».\nИмом Аҳмад раҳматуллоҳи алайҳнинг ривоятларида каззоблар йигирма еттита бўлиши ва улардан тўрттаси аёл кишилиги айтилган. Улардан Пайғамбар алайҳиссаломнинг ҳаётлик даврларида чиққан учталари; Мусайлиматул Каззоб, ал-Анасий ва Ибн Сайёдлар ҳақидаги ривоятлар келаси сатрларда келади.\nПайғамбар алайҳиссаломдан кейин ҳам пайғамбарлик даъвосини қилганлар чиққан. Мазкур каззоблар ичида Мухтор ас-Сақафий, Ғулом Аҳмад Қодиёний, Баҳоуллоҳ ва бошқалар бор.\nМусайлима ва ал-анасий каззоблар\nИбн Аббос розияллоҳу анҳудан ривоят қилинади: «Мусайлиматул Каззоб Набий алайҳиссаломнинг даврларида Мадинага келди ва «Агар Муҳаммад менга ўзидан кейин ишнинг ярмини берадиган бўлса, унга эргашаман», деди. У ўз қавмидан кўп киши билан келган эди. Расулуллоҳ алайҳиссалом у томон бордилар. У зот билан бирга Собит ибн Қайс ибн Шаммос ҳам бор эди. Расулуллоҳ алайҳиссаломнинг қўлларида хурмо шохининг бўлаги бор эди. У зот шериклари ичида ўтирган Мусайлиманинг устига келиб тўхтадилар ва: «Агар мендан мана шу бўлакни сўрасанг ҳам бермайман. Аллоҳнинг иши сенга ўтмайди. Агар қайтсанг, Аллоҳ сени бўғизлайди. Менимча сен тушимга кирган одамсан. Мана бу Собит менинг ўрнимга сенга жавоб беради», дедилар ва ўгрилиб кетдилар.\nИбн Аббос айтади: «Абу Ҳурайрадан Расулуллоҳ алайҳиссаломнинг «Менимча сен тушимга кирган одамсан» деган гаплари ҳақида сўрадим. Бас, у: «Расулуллоҳ алайҳиссалом «Мен ухлаб ётганимда икки қўлимда иккита тилло билакузукни кўрдим. Уларнинг ҳоли мени ташвишга солди. Менга тушимда «уларга пуфла» деб ваҳий қилинди. Бас, мен иккисига пуфладим. Иккиси ҳам учиб кетди. Мен иккисини мендан кейин чиқадиган икки каззобга таъвил қилдим. Улардан бири ал-Анасий ва бошқаси Мусайлима», дедилар», деди».\n«Мен иккисини мен ўрталарида бўлган икки каззобга; Санъо соҳиби ва Ямома соҳибига таъвил қилдим», дейилган.\nБани Ҳанийфа элчилари Расулуллоҳ соллаллоҳу алайҳи васалламнинг ҳузурларига келганда уларнинг ичида машҳур бузғунчи Мусайлиматул Каззоб ҳам бор эди. Бу нобакор аввалроқ Пайғамбар соллаллоҳу алайҳи васалламга мактуб юборган эди. Мактубда қуйидагилар айтилганди:\n«Аллоҳнинг Расули Мусайлимадан, Аллоҳнинг Расули Муҳаммадга. Аммо баъд; Мен бу ишда сенга шерик бўлдим. Бу ишнинг ярми бизгадир. Унинг ярми Қурайшгадир. Қурайш адолат қиладиган қавм эмаслар».\n«Бисмиллаҳир роҳманир роҳийм. Аллоҳнинг Расули Муҳаммаддан, Мусайлимага. Ҳидоятга эргашганларга саломлар бўлсин. Аммо баъд; Албатта, ер Аллоҳнинг мулкидир. Уни Ўз бандаларидан кимга хоҳласа ўшанга мерос қилур. Оқибат тақводорларникидир».\nБани Ҳанийфа элчилари Расулуллоҳ соллаллоҳу алайҳи васалламнинг ҳузурларига кирганларида Мусайлимани У зотдан кийимлари билан тўсиб турган эдилар. Бу каззоб шу ерда ҳам ўз нобакорлигини қилганди. У Расулуллоҳ соллаллоҳу алайҳи васалламдан ўз султонлари остидаги нарсанинг бир қисмини беришларини сўраганди. Шунда У зот қўлларидаги чўпни кўрсатиб:\nМусайлиматул Каззоб Пайғамбар алайҳиссаломнинг вафотларидан кейин бош кўтарди. У яна пайғамбарлик даъвосини қилди.\nАбу Бакр Сиддиқ розияллоҳу анҳу Икрима ибн Абу Жаҳл лашкарини ўша Нажд тарафдаги, Ямомадаги Мусайлиматул Каззобга юборди. Унинг ортида мадад учун Шурҳабийл ибн Ҳасанани яна бир лашкар билан юборди. Икрима Шурҳабийл ибн Ҳасанани кутиб турмасдан, ўзи ишни битирмоқчи бўлиб, шошилиб Мусайлиманинг аскари билан тўқнашди ва енгилди. Абу Бакрнинг ундан аччиғи чиқди ва Мадинага қайтиб келмасдан Яманга бориб Ҳузайфа ва Аржафага қўшилишга, улар билан бирга Аҳли маҳарга қарши уруш қилишга амр қилди.\nАбу Бакр Сиддиқ розияллоҳу анҳу Холид ибн Валидга одам юбориб уни Мусайлима томон юришга амр қилди. Унга муҳожир ва ансорлардан иборат катта лашкарни мададга юборди. Шурҳабийл ибн Ҳасанага одам юбориб Холидни кутиб туришга амр қилди. Мусайлиманинг қирқ минг кишилик лашкари бор эди.\nМусайлима ва Бани Ҳанийфаликлар Холиднинг келаётганини эшитиб Ямоманинг четига аскаргоҳ қилиб одам тўпладилар. Уларга жуда кўп одам қўшилди.\nХолид ҳам яқинлашиб келарди. Унинг лашкари олдида Шурҳабийл ибн Ҳасана борарди. Бани Ҳанийфанинг аскаргоҳига бир кечалик йўл қолганда уларнинг Омирдан ўч олиб келаётган бир жангчи гуруҳини учратди. Бу гуруҳга Бани Ҳанийфанинг улуғларидан Мажоъа ибн Марора бошлиқ эди. Холид амр қилиб бошлиқларидан бошқасини қатл этдирди.\nСўнгра Холид бориб муртадлар лашкари ила тўқнашди. Икки томон қаттиқ жанг қилди. Дастлаб мусулмонларнинг иши юришмади. Муртадлар Холиднинг чодиригача етиб келдилар ва унинг хотинини асир олмоқчи бўлдилар. Уларни Мажоъа бу ишдан қайтарди. Сўнгра мусулмонлар бирлашдилар ва Аллоҳ уларга Ўз сакинасини нозил қилди. Холид ўз одамлари ила ҳамла қилиб муртадларни ортига қайтарди.\nБани Ҳанийфаликлар аччиқланиб шиддатла жанг қилдилар. Холид уруш Мусайлиманинг зиддига бўлаётганини англади. Уни яккама-якка олишувга чақирди. У олишувга чиқди ва иши оғирлашиб қолганда қочди. Унинг одамлари ҳам қочишга турди. Холид мусулмонларга нидо қилди. Улар бирдан ҳамла қилиб муртадларни шармандаларча муғлуб этдилар. Муртадларнинг қолганлари Мусайлиманинг Ҳадийқатур Роҳман номли боғига кириб олишди. У қўрғонга кириш мусулмонлар учун қийин бўлди. Ансорийларнинг шижоатлиларидан Барроо ибн Молик, мени боғнинг ичига отинглар, деди. Шерикларни уни ўша боғнинг ичига улоқтирдилар. Унинг ёлғиз ўзи дашман билан жанг қила туриб эшикни очди. Мусулмонлар ундан кириб душманни қатл қилдилар. Қатл этилганлар ичида Мусайлима ҳам бор эди. Уни Ҳамза ибн Абдулмуттолибнинг қотили Ваҳший билан яна бир ансорий ўлдирдилар. Ўша вақтда Мусайлима юз эллик ёшда эди.\nШунингдек, Яманлик Асвад ал-Анасий номли каззоб ҳам пайғабарлик даъвосини қилиб чиққан эди. Абу Бакр Сиддиқ розияллоҳу анҳу Муҳожир ибн Абу Умайя бошлиқ лашкарни Асвад Ал-Анасийнинг аскарларига қарши юборди. Муҳожир уларни енгиб Ислом ҳукмини қайтадан ўрнатди.\nabdullox 22:22 / 27.07.2020\nЯхши фойда олдим\n13:30 / 22.07.2020 1535\n14:19 / 22.07.2020 563\n1865 20:43 / 22.04.2017\n4387 20:48 / 22.04.2017\n1887 05:00 / 13.03.2017


Олий таълимдаги бўлажак туб ўзгаришлар экспертлар нигоҳида - UzAnalytics\nЖорий йил 11 июлда олий таълим соҳасини ташкиллаштириш ва бошқариш тизимини тубдан ўзгартирувчи иккита муҳим ҳужжат қабул қилинди. Мамлакат президенти “Олий ва ўрта махсус таълим соҳасида бошқарувни ислоҳ қилиш чора-тадбирлари тўғрисида”ги фармон ҳамда “Олий ва ўрта махсус таълим тизимига бошқарувнинг янги тамойилларини жорий этиш чора-тадбирлари тўғрисида” ги қарорга имзо чекди.\n2020 йилдан бошлаб, олий таълим муассасаларини босқичма-босқич ўзини ўзи молиялаштириш тизимига ўтказиш янги тизимнинг муҳим жиҳатларидан биридир. Олий таълим муассасалари мустақил бўлади ва уларга қуйидаги ҳуқуқ берилади:\n· ходимларга устамалар ва моддий рағбатлантиришнинг бошқа турлари миқдорларини мустақил белгилаш;\n· иқтидорли, шунингдек, аҳолининг ижтимоий ҳимояга муҳтож қатламларидан бўлган талабаларни моддий рағбатлантириш ва қўллаб-қувватлаш;\n· сақлаш харажатлари, вазифа ва мажбуриятларни бажариш, ўқитишнинг инновацион шакл ва услубларини жорий этиш, ходимларни қайта тайёрлаш ва уларнинг малакасини ошириш, харид қилиш ва чоп эттириш учун маблағларни мустақил сарфлаш;\n· тегишли вазирлик ва идора билан келишилган ҳолда, талабаларни тўлов-контракт асосида ўқишга қабул қилиш параметрларини белгилаш, янги таълим йўналишларини очиш;\n· олий таълим муассасасини ўзини ўзи тўлиқ молиявий таъминлаш миқдоридан келиб чиқиб, тўлов-контракт асосида ўқитиш қийматини белгилаш.\nАйни дамда давлат олий таълим муассасалари ректорлари ва проректорлари, касб-ҳунар таълим муассасалари директорлари ва директор ўринбосарларини тайинлаш ва лавозимидан озод этиши ҳуқуқини сақлаб қолади.\nUzAnalytics олий таълим соҳасидаги ушбу ислоҳот юзасидан етакчи экспертлар билан суҳбатлашди. Сайтимиз таҳририяти уларга қуйидаги саволлар билан мурожаат қилди:\n1. Ушбу ислоҳотлар олий таълим сифати даражасида қанчалик акс этиши мумкин?\n2. Олий таълим муассасаларида коррупция даражаси камаядими?\n3. Ушбу ислоҳотларнинг ижобий ва салбий томонларини қандай баҳолайсиз?\nЛазин Хўжақулов, иқтисод фанлари номзоди (PhD in Economics), Бухоро Давлат универститетининг ўқитувчиси:\n1. Олий ўқув юртларининг харажатларини ўзи қоплаши маблағларни тақсимлашда мустақил бўлишига олиб келади. Ҳақиқатан ҳам, ректорлар маблағларни мустақил равишда тақсимлаш имконига эга бўлса, ходимларни ҳам моддий жиҳатдан рағбатлантира олади ва бу ўз навбатида таълим сифатини оширишга ёрдам беради. Аммо олий таълим даражасини ўқитувчилар ойлик маошини ошириш билангина яхшилаш эҳтимолдан анча узоқ. Шу ўринда мен бир нарсага аниқлик киритмоқчиман. Гап шундаки, таълим сифати ва ўқитувчиларнинг иш ҳақи бир-бирига бевосита боғлиқ эмас. Нима учун? Афсуски, ҳозирги кунда дарс бераётган ўқитувчилар қатлами жаҳон стандартларидан анча орқада қолган. Кўпчилиги инглиз тилини билмайди.\nАгар замонавий билимларнинг қарийб 80 фоизи инглиз тилида экани ҳисобга олинса, таълим тизимимиз дунёдаги илм-фан трендларидан четда қолгани аён бўлади. Шу боис, ўқитувчиларнинг ойлик маошини ҳозир кўтарсак ҳам, уларнинг билим ва малакаси таълим сифатида акс этадиган даражада ошмайди. Узоқ муддатли режа билан моддий рағбатлантириш уларга ўз устида кўпроқ ишлаш, ўз малакасини ошириш имконини беради ва шу билан таълим сифати яхшиланишига кўмаклашади. Бироқ тез орада ойлик маошни ошириш ва бошқа турдаги моддий рағбатлантириш таълим сифатига таъсир кўрсатмайди, деб ўйлайман.\n2. Олий таълим муассасалари мустақил бўлишининг коррупция даражасига таъсир кўрсатишига келадиган бўлсак, бу масалада ҳам вазият баҳслидир. Бир томондан, олий ўқув юрти ректорлари маблағларни мустақил равишда тақсимлаш, ўқитувчилар иш ҳақини ошириш ҳуқуқига эга бўлса, уларнинг пора олишга бўлган интилиши анча камаяди. Бошқа томондан эса, бундай мустақиллик бутунлай тескари натижа бериши ҳам мумкин. Ҳозирги кунда олий таълимда ресурслар (ўқув анжомлари, компьютерлар ва б.) марказлашган ҳолда тақсимланади. Агар олий ўқув юртларига мустақиллик берилса, ушбу вазифада вазирликдаги ўқув анжомлари учун масъул бўлган битта амалдор ўрнини ҳар бир олий ўқув юртида хўжалик ишлари бўйича маъсул бўлган ходимлар эгаллайди. Улар мансаб ваколатларини суиистеъмол қилиши коррупциянинг тизимда янада кучайишига олиб келади.\n3. Умуман олганда, бу – долзарб ва яхши ташаббус. Олий таълим муассасаларига кўпроқ эркинлик, жумладан, молиявий мустақиллик бериш, маблағ топишга рағбатлантириш керак. Таълим даргоҳлари мустақиллиги улар ўртасида рақобатни юзага келтиради. Ўз навбатида, ушбу рақобат таълим сифати яхшиланиши, янги йўналишлар очилиши, тадқиқотларни ривожлантириш каби ижобий ўзгаришларга олиб келади. Бироқ масаланинг бошқа томони ҳам бор. Ҳукумат олий ўқув юртлари ректорларига бундай эркинликни бергани билан ушбу лавозимга тайинлаш ва ундан бўшатиш ҳуқуқини сақлаб қолмоқда. Бу – олий ўқув юртлари раҳбарлари тўла мустақил бўла олмайди ва юқори инстанцияларга боғлик бўлиб қолади дегани. Ушбу ислоҳотларни амалда татбиқ қилиш жараёнида дастлаб “микрохаус” пайдо бўлиши мумкин. Масалан, ушбу қарорда бир нарса ҳақида гапирилса, ғазначилик ва давлат активларини бошқариш бошқармаси бошқа нарсани тушуниши мумкин. Шу боис, мослашув даврида кўп муаммолар пайдо бўлади. Вақт ўтиши билан самарасиз ишлайдиган олий ўқув юртлари ё ёпилиб кетади, ёки кичраяди ва педагогик кадрлар бозор муҳитида танлаб олинади.\nРавшан Назаров, фалсафа фанлари номзоди, Ўзбекистон фанлар академияси Тарих институти катта илмий ходими, “Замонавий тарих ва халқаро тадқиқотлар” бўлими бошлиғи ўринбосари:\n1. Бозор муносабатлари шароитида субъектларнинг ўзини ўзи молиялаштириши ёки харажатларини ўзи қоплаши асосий жиҳатлардан биридир. Бироқ таълим соҳаси – бозор қонунларини механик тарзда қўллаш мумкин бўлган ўзига хос тармоқ. Таълим фақат хизмат кўрсатиш соҳасигина эмас, малакали кадрларни тайёрлаш тизими ҳамдир. Албатта, олий ўқув муассасалари ўзи маблағ топиши керак, аммо уларнинг маълум қисми ўзини ўзи тўла молиялаштиришга ҳали тайёр эмас. Менимча, айрим гуруҳдаги мутахассисликларни бюджет ёки молиялаштиришнинг аралаш турларида маълум вақтгача сақлаб туриш лозим.\n2. Коррупция олий ўқув юртларини молиялаштириш тизимига бевосита боғлиқ эмас. Бундан ташқари, давлат бюджетидан молиялаштиришни камайтириш ва кейинчалик бутунлай бекор қилиш жараёнида коррупция даражаси бирмунча ўсиши мумкин. Аммо профессор-ўқитувчилар меҳнатига ҳақ тўлашнинг мунтазам равишда оширилиши ва ушбу меҳнат бозорида рақобатнинг кучайиши коррупциянинг камайишига олиб келади, деб ўйлайман.\n3. Мазкур ислоҳотнинг ижобий жиҳатлари сифатида қуйидагиларни кўрсатиш мумкин:\n· олий таълим муассасалари мустақиллиги кучайиши, корхоналар билан ҳамкорлик қилиш, халқаро ҳамкорликка интилиш ошиши, илмий ишланмаларни тижоратлаштириш даражаси ўсиб бориши;\n· иш берувчиларнинг талаб ва таклифларидан келиб чиққан ҳолда, меҳнат бозорида талаб юқори бўлган мутахассисларни тайёрлашни кўпайтириш;\n· талабаларнинг шартнома пули, юқори малакали мутахассисларни жалб қилиш мақсадида устама ҳақлар ва бошқа моддий рағбатлантириш турлари миқдорини мустақил равишда белгилаш;\n· бакалавриат ва магистратуранинг янги йўналишларини очиш.\nУшбу ислоҳотнинг салбий жиҳатлари:\n· профессор-ўқитувчилар орасида ишсизлик даражасининг ўсиш эҳтимоли;\n· олий ўқув юртлари маъмуриятида хизмат ваколатларини суиистеъмол қиши ҳолатларининг авж олиш эҳтимоли;\n· таълимда тўлов-шартнома тизимига тўла ўтилиши натижасида аҳолининг эҳтиёжманд қатлами вакилларининг таълим олиш имконияти кескин даражада камайиши;\n· олий таълим муасасаларида ҳар қандай йўл билан мўмай пул топишга бўлган интилишнинг ўсиш, пул топиш мақсадида тўлов-контракт асосида талабаларни ҳаддан ташқари кўп миқдорда қабул қилиш эҳтимоли;\n· ўзини ўзи тўла молиялаштиришга ўтиш оммавий ва талабгор бўлмаган мутахассисликлар бўйича таълим берадиган олий ўқув юртларини ёки факультетларни молиявий аҳволини қийинлаштириши мумкин.\nШуҳрат Ғаниев, Гуманитар ҳуқуқий марказ рахбари:\n1. Ушбу қарорни ўқиганда, Олий ва ўрта махсус таълим вазирлиги таълим тизимига бозор механизмларини жорий этишга ҳаракат қиляпти ва айни пайтда бу механизмни тўла татбиқ этмаяпти, деган фикр туғилади. Бир томондан, мамлакат олий таълим муассасалари мустақил ва харажатларини ўзи қоплайдиган янги тизимга ўтмоқда, уларга ўқитувчиларни моддий рағбатлантириш, у ёки бу мутахассисликлар зарурлигини мустақил ҳал қилиш имкониятлари берилмоқда. Бошқа томондан эса, олий таълим даргоҳларида ректорлар ва проректорларни вазирликлар тайинлайди. Бу ҳолатда механизм қандай ишлайди, деган табиий савол туғилади. Бозор бир пайтнинг ўзида ҳам бозор, ҳам бошқариладиган бўлиши мумкин эмас. Агар биз тизимда рақобат ва қонунчиларимиз истаётган ўша прагматизм самара беришини истасак, олий таълим муассасаларини бутунлай бозор тизимига ўтказишимиз керак.\nБунда бозор иқтисодиётининг ўзи, қанақа таълим даражаси ва қайси мутахассислар кераклигини, ўқитувчилар маоши миқдорини белгилайди. Агар таълимни ўз-ўзини молиялаштиришга ўтказсак ва айни пайтда олий таълим муассасалари раҳбарларини тайинлаш механизмини сақлаб қоладиган бўлсак, бу ҳеч қандай самара бермайди, деб ўйлайман. Бу ҳолат тизимда муаммоларнинг янада кучайишига ёки кўпайишига олиб келиши мумкин.\n2. Агар олий таълим муассасаларига ўқитувчиларнинг ойлик маоши ҳажмини белгилаш, кимни ишга олиш ва кимни бўшатиш, талабалар сонини қисқартириш ёки ошириш масалалари бўйича тўла мустақиллик берилса, бу коррупциянинг илдизига болта уради. Чунки талабаларни қабул қилиш квотасини ва муайян олий таълим муассасаларини қўллаб-қувватлаш масаласини юқоридан ҳал қилиш коррупция юзага келишида асосий омил ҳисобланади. Квота ва имтиёзлар таниш-билишчилик ва коррупция ривожланишига олиб келади. Бундай “ярим чоралар” билан олий таълим тизимида коррупция ҳали-бери камаймаса керак.\n3. Умуман олганда, бу – яхши ташаббус. Биз совет таълим тизимидан мерос қолган режали тизимдан қутулишимиз керак. Олий таълим муассасаларига квоталарни режали тарзда тақсимлаш режали иқтисодиётга хосдир. Бозор иқтисодиётида эса, таълим тизимига тегишли бозор механизмларини тадбиқ этишимиз керак. Олий ўқув юртлари харажатларини ўзи қоплаши ва мамлакат эҳтиёжи учун зарур бўлган йўналишдаги ва миқдордаги мутахассисларни етиштириб бериши керак. Бошқача айтганда, қанча ва қандай мутахассисларни тайёрлашни Олий ва махсус ўрта таълим вазирлиги эмас, бозор белгилаб беради. Мен бу ташаббусни маъқуллайман ва такроран айтаманки, ушбу чора чала-ярим ҳолатда эмас, тўлалигича амалга оширилиши керак.\n– Бундай тизимда фундаментал тадқиқотларнинг келажаги нима бўлади, деган табиий савол туғилади. Олий таълим муассасалари молиявий жиҳатдан мустақил бўлса, улар ўнлаб йиллар мобайнида ўзини қоплаши мумкин бўлган тадқиқотларни молиялаштириши эҳтимолдан анча узоқ.\nЛазин Хўжақулов: Ҳа, таълим хизматлари бозоридаги бундай рақобат шароитида бирор олий ўқув юрти талабалардан тушган маблағларни фундаментал тадқиқотларга сарфлашдан манфаатдор эмас. Бироқ жаҳон амалиётида бу борада муайян механизмлар ишлаб чиқилган. Масалан, Яқин Шарқ мамлакатлари олий ўқув юртлари тушган маблағларининг бир қисмини фундаментал тадқиқотларга йўналтиришга мажбур. Агар ушбу тадқиқотлар молиявий жиҳатдан муваффақият қозонса, тадқиқот ўтказган олий ўқув юрти ўша маблағнинг маълум фоизларига эга бўлади. Бундан ташқари, фундаментал изланишларга йўналтириладиган маблағнинг бир қисми солиқлардан озод этилади. Зикр этилган қарор эса фундаментал тадқиқотларни молиялаштиришнинг бу каби механизмларини назарда тутмайди. Келажакда бундай механизмлар республика қонунчилигида ўз аксини топади, деб ўйлайман.\n– Амалдаги тизимда олий ўқув юртларига талабаларни давлат грантлари бўйича қабул қилиш, яъни уларни давлат бюджети ҳисобидан ўқитиш квоталари ҳам кўзда тутилган. Янги тизимда бу нарса мавжуд эмас, олий таълим муассасалари қайси талабага имтиёз ёки бепул таълим бериш имкониятини ўзи ҳал қилади. Бироқ олий ўқув юртлари бу каби хайрия лойиҳаларидан манфаатдор эмас. Бу истеъдодли ва қобилиятли талабаларнинг бепул таълим олиш имконияти кескин камайиши ёки бутунлай йўқ бўлиб кетишини билдирадими?\nЛазин Хўжақулов: Афсуски, шундай. Ҳозирги кунда давлат минглаб нафар талабаларга бепул олий таълим олиш имкониятини бермоқда. Олий ўқув юртлари харажатларини ўзи қоплашга ўтиши билан бепул таълим кескин камаяди. Янги тизимга ўтилганидан сўнг олий ўқув юртида истеъдодли талабаларни қўллаб-қувватлаш учун қанча “маҳаллий” дастурлар бўлишини олдиндан башорат қилиш қийин.\nАмалдаги тизим муаммолари ва эксперт таклифлари\nШуҳрат Ғаниев: Фикримча, бугунги кунда Ўзбекистон олий таълим даргоҳларида юқори малакали ўқитувчилар ниҳоятда танқис. Биз энг сара ўқитувчиларимизни йўқотдик. 5-6 йил аввал уларни оммавий тарзда нафақага чиқариш оқибатида юқори малакали профессионаллар ўрнини ёш кадрлар эгаллади. Ўшанда ҳеч ким, олий ўқув юртларида ўнлаб йиллар давомида яратилган илмий мактабларни ёш кадрлар мустақил равишда давом эттира оладими, деб сўрамади ҳам. Бу ислоҳотнинг асл мақсади ва моҳияти ёшларни иш ўринлари билан таъминлашга қаратилган эди. Булар барчаси олий таълим сифати пасайишига олиб келди. Бугун ўша кадрлар алмашинуви жараёни оқибатларини кўряпмиз. Мисол учун, ташкилотимизнинг олий таълим тизими бўйича олиб борган мониторинги кўрсатишича, Россияга иш қидириб кетган олий маълумотли дипломига эга бўлган 20 фоиз мутахассисларгина мутахассислиги бўйича ишга жойлашган. Қолган 80 фоизи малакаси пастлиги учун ишга олинмаган. Бу дипломли мутахассисларнинг аксарияти мазкур бозор механизми сабаб рақобатга бардош бера олмаганини англатади. Мен Ўзбекистон олий таълим даргоҳларида ўз малакасини етарли даражада деб ҳисоблайдиган кадрларни аниқлаш бўйича тўлақонли аттестация ўтказишни тавсия этмоқчиман.\nБундан ташқари, таълим тизимимиз ниҳоятда мафкуралашган. Яқинда Бишкекда бўлиб ўтган Европа Иттифоқи форумида ҳам шу ҳақда сўз юритилди. Унда Марказий Осиёда олий таълим тизимига нисбатан янгича стратегияни ишлаб чиқиш масаласи муҳокама қилинди. Айни мафкуралашув ўқув режалари, ҳатто талабаларнинг реферат, курс ва диплом ишларини ёзишида ҳам яққол намоён бўлмоқда. Масалан, бундай ишларнинг аксарияти қуйидаги сўзлар билан бошланади: “Ҳукуматимиз қабул қилган дастурлар самарасида мустақиллик йилларида илм-фаннинг мазкур йўналиши сезиларли даражада ривожланди…” Бу – бартараф этилиши керак бўлган яна бир муаммо. Биз олий таълим тизимини ҳар қандай мафкурадан холи қилишимиз, уни прагматик, талабалар учун керакли ва фойдали тизимга айлантиришимиз лозим.\nМақолада келтирилган инфографикаларда қуйидаги манбалардан фойдаланилди:\n1. Олий ва ўрта махсус таълим вазирлиги расмий веб-сайти, телеграмм канали: https://edu.uz/uz/otm/index, https://edu.uz/uz, https://t.me/eduuz/988, https://edu.uz/uz/pages/enrollment-plan\n2. Ўзбекистон Республикаси Давлат статистика қўмитасининг ҳисоботи: https://stat.uz/ru/press-tsentr/novosti-komiteta/5646-22042019-2\n3. Ўзбекистон Республикаси Президентининг Қарори: http://lex.uz/docs/4380357#4382700\nПостСоветистон: Соғлиқни сақлашнинг янги тизимини қандай молиялаштириш мумкин?\nЁшлар сиёсатини амалга оширишдаги асосий муаммолар. Эксперт фикри\nПандемия даврида рақамли таълим: масаланинг ижобий ва салбий жиҳатлари\nМарказий Осиё октябрь ойида: воқеалар шарҳи\nМарказий Осиё: янги тамойиллар ва коронавирус инқирозидан чиқиш йўллари


Калтафаҳмлар — Latifa.uz\nКалтафаҳмлар ҳақида латифалар\nБир йигит Болгарияга борибди. У ерда бир қизни яхши кўриб қолибди.\n— Сени миллатинг нима?\n— Мен болгаркаман.\n— Мен эса дрелман, - дермиш.\nАскар чегара бузғунчисини қўлга олибди. Бузғунчи сигир терисини ёпиниб олиб, моллар подаси орасида ўтиб кетаётганда чегарачи уни пайқаб қолибди.\nБузғунчини қўлга туширган аскарни қаҳрамон деб атаб, ундан интервью олишибди:\n— Айтинг-чи, душманни қандай қилиб қўлга олдингиз?\nЧегарачи Ваня минбарга чиқиб, ҳикоясини бошлабди:\n— Давлат чегарасини муҳофаза қилиб, қамиш орасида ўтирар эканман, ёнимдан моллар подаси ўтиб қолди. Кутилмаганда сигирлардан бири подадан ажралиб чиқиб, ёнимга келди-да: «Давлат чегарасига олиб борадиган йўлни кўрсатиб юборинг, илтимос», деб қолди. Ана шундагина миям ишлаб, у бегона сигир эканлигини фаҳмлаб қолдим. Ахир, маҳаллий моллар йўлни яхши билишади-ку!\nИкки чукча кетаётса, бири иккинчисига:\n— Қара, мен 10 доллар топиб олдим!\n— Маладес, ие нимага ташлаб юбординг?\n— Қалбаки экан.\n— 10 да иккита ноль борлигини кўрганмисан?\n#Пул-бойлик #Миллатлар #Калтафаҳмлар\nЧукчанинг будильникли соати бузилиб қолибди. Устахонага олиб келиб кўрсатибди. Уста ҳам чукча экан. У соатнинг ичини очса, суварак ўлиб ётганини кўрибди-да, соатни қайтадан ёпибди-да, эгасига узатиб дебди:\n— Бу соат энди ҳеч қачон юрмайди.\n— Нега? – сўрабди эгаси.\n— Механиги қазо қилибди, - дебди соатсоз.\nИкки дўст бирга ўтирса, бири ўрнидан туриб кетаётган экан, наригиси сўрабди:\n— Сув ичиб келаман.\n— Мени ўрнимга ҳам ичиб кел, - дебди шериги.\nБир пайт сув ичиб келаётган дўсти хурсанд, кулиб келаётганмиш.\n— Нега куляпсан? – деса, дўсти:\n— Ўзим учун тоза сув ичиб, сен учун лой сувдан ичдим, - дебди.


24 март,2017, 17:11 451\nЭртага Ўзбекистон кубогининг 1/16 финалида “Навбаҳор” Урганчнинг “Хоразм” клубини қабул қилади. Мамлакат кубогидаги "лочинлар"нинг рақиби “Хоразм” жамоаси 1994 йили Ўзбекистон чемпионатининг биринчи лигасида “Динамо” номи билан иштирок этишни бошлаган. Икки мавсум давомида қуйи лигада иштирок этган урганчликлар 1995 йил якунига кўра олий лигада қатнашиш ҳуқуқини қўлга киритишди. 1997 йилдан эса жамоа "Хоразм" номи остида мамлакат чемпионатининг олий ва биринчи лигаларда фаолият кўрсатиб келмоқда. Урганчликлар ўтган вақт давомида бир неча бор "элита"ни тарк этишга мажбур бўлишган. 2008 йил якунларига кқра яна кучлилар сафига қайтган "Хоразм" 2010 йилги чемпионат якунига кўра олий лига билан хайрлашган. Шундан бери жамоа биринчи лига мусобақаларида қатнашиб келмоқда. Бу ҳақда "Навбаҳор" матбуот хизмати хабар бермоқда.\nМамлакат кубогида ҳам 1994 йилдан бери қатнашаётган урганчликлар мусобақадаги иштирокларини асосан дастлабки босқичларда якунлашга мажбур бўлишган. 2009 йили “Хоразм” чорак финалда тўп суриш имкониятига эга бўлган. Аммо, урганчликлар мазкур босқичда Қаршининг “Насаф” клубидан 1:4 ҳисобида мағлубиятга учраб, кубокдаги юришларини тўхтатишга мажбур бўлишган.\n“Хоразм” “Навбаҳор” билан Ўзбекистон кубоги доирасида бир марта куч синашган. 2007 йилги мусобақанинг дастлабки босқичида Урганчда мезбонлик қилган “Хоразм” футболчиларимизга 0:6 ҳисобида имкониятни бой берган. 2007 йилнинг 9 март санасида ўтказилган учрашувдаги ҳисобни 26-дақиқада айни пайтда жамоамиз мураббийлар штабида фаолият юритаётган Шерзод Шарипов пенальтини аниқ амалга ошириш орқали очганди. Константин Боев (42,45), Абдуазиз Султонов (72,90+1) иккитадан гол уришган бўлса яна битта голга Дилшод Жабборов (51) муаллифлик қилган. Султонов ва Жабборовлар ҳозирда ҳам “Навбаҳор” шарафини ҳимоя қилишаётганликлари сабабли ўзаро ўйинлардаги голлари сонини ошириб олиш имконига эгалар.\nНамангандаги “Марказий” ўйингоҳда бўлиб ўтадиган учрашувни тошкентлик Аҳмаджон Эргашев бошқариб боради. Эргашевга қанотларда жиззахлик Шавкат Файзиев ва Тошкент вилоятилик Султонмурод Улфатовлар ёрдам беришади. Захирадаги ҳакам сифатида бухоролик Элёр Турсунов қайд этилган. Назоратчи ҳакам вазифаси эса тошкентлик Олег Рубаков зиммасига юклатилган. Эслатиб ўтамиз, “Навбаҳор” - “Хоразм” учрашуви соат 16.00да бошланади.\nТеглар: Навбаҳор Хоразм


Тошкентдаги омборлардан бирида ёнғин содир бўлди\n24 Yanvar 12:50 Ҳодисалар\nЁНҒИН ОЛОВ ОМБОР ТОШКЕНТ ўт ўчириш бригадаси ФВВ\nЎзбекистон пойтахтида омборлардан бири ёниб кетди. Ёнғинни ўчириш учун 10 нафар ўт ўчириш бригадаси етиб келди.\nБу ҳақда Фавқулодда вазиятлар вазирлиги хабар бермоқда.\nЁнғин ҳақида хабар 24-январ куни соат 09.58 да келиб тушган. Воқеа гувоҳларининг қайд этишича, Чилонзор тумани Бунёдкор кўчаси бўйлаб жойлашган омборхона ёниб кетган. Воқеа жойига 10 нафар ўт ўчириш ва қутқарув бригадаси жўнаб кетди. Улар қўнғироқдан олти дақиқа ўтиб етиб келишди.\nЎт ўчирувчилар етиб келганидан 53 дақиқа ўтиб, соат 10:57 да ёнғин ўчирилди. Мақола эълон қилинган пайтда ёнғинни бартараф этиш ҳали тугалланмаган эди.\nЖиззах вилояти: бир одам пақир билан уриб ўлдирилди\nДастлабки маълумотларга кўра, омборнинг ўзи тахминан 250 квадрат метрни ташкил қилади. Ёнғин натижасида омборхонанинг томи, шифти ва ички қисми зарарланган. Жабрланганлар ва ҳалок бўлганлар йуқ.\nСирдарёдан далада эркакнинг жасади топилди\n«Мотамсаро она» монументига кўтарилган тиктокер 15 кунлик қамоқ жазосини олди\nЎзбекистонда оломон ичида ўт ўчиргични портлатиб юборган 8 киши қамоққа олинди


Нол ва минус балансда ҳам алоқада қолиш учун Beeline‘нинг қулай хизматлари 15-09-2021, 10:45 | Zamin.uz\n22:08 / 05.04.2016\n«Менга қўнғироқ қил» хизмати билан, қайтиб қўнғироқ қилиш сўровини юборган ҳолда, Ўзбекистондаги уяли операторларнинг ҳар қайси абоненти билан ҳисобда маблағ бўлмаган тақдирда ҳам уланиш мумкин. Бир кунлик сўровлар миқдори чекланмаган, лекин фақат 2 та сўров – бепул. Ундан кейин сўровга тарификация ҳақидаги SMS келади. Хизматга уланиш талаб этилмайди. *145* USSD-буйруғини, мамлакат кодини, абонентнинг телефон рақамини, # териш етарли. Бунда, абонентнинг ўзи «Менга қўнғироқ қил» сўровларининг қабул қилинишини, *145*0# буйруғини терган ҳолда, тақиқлаб қўйиши мумкин. Хизмат компания қамрови зонасининг ҳар қандай нуқтасида амал қилади, шу билан бирга, халқаро роумингда. “Замин” янгиликларини “Youtube”да кузатиб боринг\nЯнгиликлар » Технология » Нол ва минус балансда ҳам алоқада қолиш учун Beeline‘нинг қулай хизматлари


Ҳалаблик ёш қаҳрамон. «Сен кичкина жуссанг билан ваҳшийларни қўрқитдингки, улар сени ўлдиришди...»\n22:18 / 02.08.2016\nОхирги кунларда Суриянинг Ҳалаб шаҳрида Қусай Абтини номини тез-тез тилга олишмоқда. Қусай атиги 14 ёшда эди. У Сурия президенти Башар Асаднинг олиб бораётган сиёсатига қарши роликлар ва шоуларда қатнашар, рол ўйнар эди. У 10 ёшидан мана шундай комедияларда рол ўйнаб келади.\nҲалабда яшаш у учун хавфли бўлиб қолди ва ёш актёр қочиб кетишга қарор қилди, бироқ... У қочиб кетаётганда шаҳарда навбатдаги отишма бошланиб кетди. Ёш актёр ҳалок бўлди.\nAl Jazeera'нинг маълумот беришича, у ўлдирилган бўлиши ҳам мумкин.\nКўчаларда одамлар ҳалок бўлган болакайни қаҳрамон деб аташмоқда. Шаҳарда «Сен кичик қаҳрамонсан. Ролларинг билан бу вахшийларни қўрқитдингки, улар сени ўлдиришди» деб ёзилган плакатларни кўриш мумкин.


Ижтимоий тармоқларда Ўзбекистонлик халқаро гроссмейстер Гулрухбегим Тоҳиржонова АҚШ шахмат федерацияси аъзосига айланганлиги ҳақида хабарлар тарқалди.\nKun.uz’нинг Фарғонадаги мухбири Файзулло Султонов шахматчи қиз Гулрухбегим Тоҳиржонованинг отаси Алишер Мўминов билан боғланди. Алишер Мўминов айни кунларда бетоблиги сабабли, даволаниш муолажасида эканлиги, қандай маълумот керак бўлса телефон орқали бериши мумкинлигини билдирди.\nГроссмейстер қизларнинг отасидан интернетдаги гап-сўзлар қанчалик даражада хақиқатга яқинлиги сўралди.\n«Бу қарор қизимнинг ўзидан чиқди. У 21 ёшга тўлди. Мустақил фикрлайдиган, мустақил қарор қабул қиладиган ёшга етиб келди. Мен ота сифатида унинг қарорини қўллаб-қувватладим. Эндиликда қизим [Гулрухбегим Тоҳиржонова] АҚШнинг Миссури университети жамоаси сафида дона суради ва бундан кейин халқаро мусобақаларда Америка Қўшма Штатлари шарафини ҳимоя қилади.\nБир нарсани алоҳида таъкидламоқчиман, қизим фуқаролигини ўзгартиргани йўқ. У — Ўзбекистон фуқароси. Фақатгина шахмат бўйича мусобақаларда Қўшма Штатлар номидан қатнашади», — деди шахматчи қизнинг отаси Алишер Мўминов.\nОтасининг айтишича, Гулрухбегим Тоҳиржонова ҳозир Миссури университетида таҳсил олмоқда. Бунинг учун унга барча шароитлар яратиб берилган.\n«Америка давлати қизимнинг олти ойлик ўқиши учун 150 минг доллар маблағ ажратган. Малакали мураббийлар билан таъминланган. Унинг мусобақаларга бориш харажатлари ҳам тўлиқ шу давлат томонидан қопланади», — деди А.Мўминов.\nБиз суҳбатдошимиз Алишер Мўминовдан қолган икки қизи — Гулрухбегимнинг опалари Нафиса Мўминова, Ҳулкар Тоҳиржонованинг келгусидаги фаолияти хақида ҳам сўрадик.\n«Нафиса қизим айни кунларда Европада, шахмат клубларидан бирида ўз фаолиятини давом эттирмоқда. Улар ҳам ҳозир Ўзбекистон терма жамоаси аъзолари эмас. Ўзбекистон Шахмат федерацияси Нафисани ҳам, Ҳулкарни ҳам терма жамоадан чиқариб ташлаган. Қизларимдан бири туғруқ таътилидан сўнг терма жамоага қайтмоқчи бўлди. Бироқ федерация бунга унамади», — деди Алишер Мўминов.\nОта ўзи ва қизлари Ўзбекистон спортидаги коррупция ва таниш-билишчиликдан безиб қолишганини таъкидлаб ўтди.\n«Биласизми, минг иқтидорингиз бўлса-да, кимгадир яхши гапиришга, кимнингдир қош-қовоғига қарашга мажбурсиз. Федерациядагилар мени ёмон кўради. Буни биламан, чунки мен уларга бор ҳақиқатларни очиқ айта оламан. Балки буларни ёзиш шарт эмасдир. Ўзгаришлар бўлиб қолар, секин-аста ўзгаришлар бўляпти-ку?» — деди Алишер Мўминов.\nАлишер Мўминов билан суҳбатимиз якунида қизи Гулрухбегим Тоҳиржонованинг Ўзбекистонга қайтиши ҳақида қизиқдик.\n«Юқорида таъкидлаганимдек, у ҳамон Ўзбекистон фуқароси ва албатта, Ўзбекистонга қайтади. Гулрухбегим агар Ўзбекистон Шахмат федерациясига керак бўлса бунинг учун федерациянинг ўзи харакат қилиши лозим», — деди Тоҳиржоноваларнинг отаси Алишер Мўминов.\nФарғона вилоятининг Ўзбекистон туманида истиқомат қилувчи Алишер Мўминовнинг уч қизи: Нафиса Мўминова, Ҳулкар Тоҳиржонова, Гулрухбегим Тоҳиржоновалар профессионал шахматчи ҳисобланади. Қизларнинг каттаси Нафиса Мўминова 2013 йилда халқаро гроссмейстер мақомини олган Ўзбекистондаги илк аёлдир.\nГулрухбегим Тоҳиржонова Гроссмейстер


Hozirchashu.com Дубайдаги ўзбек тадбиркори Шавкат Мирзиёев учун зирҳли автомобиль ясаб беришга тайёр | Hozrichashu.com\n28.11.2017 Турфа олам Курилган: 9363\nHozirchashu.com - Асли Фарғонанинг Марғилон шаҳрида туғилиб ўсган ва бугунги кунда БААнинг Дубай шаҳрида тадбиркорлик билан шуғулланиб келаётган Улуғбекхон Мақсумов билан sputnik нашри суҳбат ўтказди.\nУлуғбекхон Мақсумов ҳозирда Дубайда зирҳли автомобиллар ишлаб чиқарувчи «INKAS» компаниясининг эгаси ҳисобланади. У 11 йилдан буён БААда тадбиркорлик билан шуғулланиб келади.\nФарғона давлат университетида таҳсил олган тадбиркор Ўзбекистонда автомобиль савдоси билан шуғулланувчи компанияларнинг бирида иш юритувчи вазифасида иш бошлаган. Машина ишлаб чиқариш, савдо-сотиқ бўйича бой тажриба тўплаб 2006 йилда турист сифатида БААга келган ва ўзи ҳам ушбу мамлакатда бизнесда омадини синаб кўришга қарор қилган.\n«INKAS» компаниясининг автомобиллари қурол-аслаҳа кўргазмаларида тез-тез иштирок этади. Бу йили INKAS тижорий мақсадларда бир нечта янги авторусум ишлаб чиқарди. INKAS TITAN зирҳли автомобили мутахассисларнинг юксак баҳосига сазовор бўлди. У Африка давлатларида махсус вазифаларни бажармоқда.\nINKAS компанияси йилига ўртача 800та автомобиль ишлаб чиқаради. Компания ўз маҳсулотларини Ироқ, Афғонистон, Саудия Арабистони, Миср, Яман ва бошқа бир қатор Африка давлатларига экспорт қилади.\nКомпания етакчиси Улуғбекхон Мақсумов автомобиллар тўплашга қизиқади. Унинг шахсий автопарки 25та автомобилдан таркиб топган ва булар Bentley, Tesla, Ferrari, “Волга” ва ҳаттоки “Лада Победа” автомобилларидир.\nШунингдек, суҳбат давомида Улуғбекхон Мақсумов Ўзбекистон президенти учун зирҳли автомобиль ишлаб чиқаришга тайёрлигини ва буни у ўзи учун шараф деб билишини ҳам айтиб ўтган.


Ўзбекистонлик боксчи WBA олтин камарига асосий даъвогар - Халқ сўзи\nЎзбекистонлик боксчи WBA олтин камарига асосий даъвогар\n14:46 04 Декабрь 2018 Спорт\nПрофессионал боксчиларнинг янги рейтинги эълон қилинди. Унга кўра, иккинчи енгил вазн тоифаси (55,3 кг) да ўз жангларини ўтказаётган Муроджон Аҳмадалиев ноябрь ойида ўтказган жангидан сўнг рейтингнинг биринчи поғонасига чиқиб олди.\nЭслатиб ўтамиз, у 24 ноябрь куни америкалик Исаак Заратега қарши жанг ўтказиб, нокаут эвазига ғалаба қозонган. У ўша жангида ўзининг WBA Intercontinental камарини ҳам ҳимоя қилганди.\nАйни пайтда WBA йўналиши бўйича жаҳон чемпиони америкалик Даниэль Роман ҳисобланади. Муроджон Аҳмадалиев биринчи ўринга чиқиб олиш орқали олтин камар учун асосий даъвогарлардан бирига ҳам айланиб олди.


АҚШ делегацияси Душанбедаги анжуман залини тарк этди\nАҚШ Давлат котиби ёрдамчиси Роберт Блейк бошчилигидаги делегация Тожикистон пойтахтида Афғонистонга бағишлаб ўтказилаётган минтақавий иқтисодий ҳамкорлик конференцияси залини тарк этди.\nБу воқеа Эрон президенти Маҳмуд Аҳмадийнажод чиқиши чоғида юз берди. Эрон президенти ўз чиқишида Афғонистондаги барча фалокатлар учун НАТО ва АҚШни айблай бошлаганди.\n- НАТО ва АҚШ ўз сиёсатини ўзгартириши керак, чунки улар дунёга шарт қўядиган давр ўтиб кетди. Бунақа сиёсат фақат зиён-заҳмат олиб келишини, уни юргизганлар эса жазоланишини тарих кўп исботлаган, - деди жумладан Маҳмуд Аҳмадийнажод Афғонистон масалалари бўйича Душанбеда ўтаётган RECCA-V анжуманида сўзлай туриб.\nЭрон президенти НАТО ва АҚШ Афғонистондан чиқиб кетиши билан наркотиклар билан боғлиқ муаммо ҳам ҳал бўлишига амин эканини айтди.\nТожикистондаги маҳаллий ахборот агентликларининг хабар қилишларича, Блейк бошчилигидаги Қўшма Штатлар делегацияси Аҳмадийнажод нутқидан кейин анжуман залига қайтган.\nИкки кун давом этадиган RECCA-V конференцияси 26 март куни эрталаб Душанбеда Тожикистон президенти Имомали Раҳмон томонидан очилди. Ундан сўнг Эрон президенти Маҳмуд Аҳмадийнажод, Афғонистон президенти Ҳамид Карзай ва Покистон президенти Осиф Али Зардорий сўзлади.\nТожикистон Ташқи ишлар вазирлиги маълумотларига кўра, Душанбедаги анжуманда “Инфратузилмани ривожлантириш орқали иқтисодий тараққиётга кўмаклашиш”, “Маориф ва касбий таълимни ривожлантириш орқали кишилик потенциалини мустаҳкамлаш” ва “Ҳамкорлик ва мувофиқлаштирувни мустаҳкамлаш воситасида сармоя, савдо-сотиқ, транзит ва чегараларни бошқаришни рағбатлантириш” мавзуларида ишчи гуруҳларнинг мажлислари бўлиб ўтади.\nЧунончи биринчи ишчи гуруҳ мажлисида Афғонистонни минтақа давлатлари билан боғлайдиган темир йўл ва автомобил йўллари лойиҳалари ҳамда Туркманистондан Афғонистон орқали Покистон ва Ҳиндистонга (ТАПҲ) газ қувурини ётқизиш ва Қирғизистон ва Тожикистондан Жанубий Осиёга электр қуввати узатишга (CASA-1000) оид энергетик лойиҳалар тақдимоти бўлиб ўтиши режаланган.\nАнжуман ишида элликка яқин мамлакат ва 30 чоғли халқаро ташкилотдан вакиллар иштирок этаяпти.\nRECCA анжумани дастлаб 2005 йилда Кобулда, 2006 йили Ню Делида, 2009 йилда Исломободда ва 2010 йили Истанбулда ўтказилган.


Қора туйнук фотосурати ҳақида нималарни билмаймиз? — Minbar\nҚора туйнук фотосурати ҳақида нималарни билмаймиз?\n11 Апр 16:51 4 дақиқада ўқийсиз Мақолалар\nАстрономлар 10 апрель куни супермассив қора туйнукнинг илк фотосуратини тақдим қилишди.\nСурати олинган қора туйнук M87 галактикаси марказида жойлашган бўлиб, 100 миллиардлаб юлдузни ўзида тутиб туради.\nЭйнштейннинг умумий нисбийлик назариясидан келиб чиқсак, қора туйнук худди шу фотосуратда кўринганидек бўлиши керак эди. Олим кузатмасдан, кўрмасдан туриб, ҳисоб-китоблар ва кучли тасаввури ёрдамида унинг қандай бўлишини аввалдан айтган. Аммо у кузатув орқали тасдиқланмаган эди. Ушбу фотосурат умумий нисбийлик назариясини тасдиқловчи яна бир кучли далил бўлди.\nУшбу сурат борасида кўпчилик хато тасаввурда\nФотосурат ёруғлик нури ёрдамида эмас, яъни биз тасаввур қиладиган катта лупали телескоплар ёрдамида эмас, радиотелескоплар ёрдамида олинган. Радиотелескоплар эса умуман телескоп ҳам эмас ўзи. Улар орқали ҳеч нарсани кўриб бўлмайди. Улар худди бизнинг параболка антенналаримизга ўхшайди. Бу антенналар радиотўлқинларни, турли узунликдаги электромагнетик тўлқинларни тутади. Ҳар бир тўлқин шартли тарзда муайян ранг билан белгиланади. Масалан, узунроқ тўлқинлар қизил, қисқароқ тўлқинлар кўкимтир ранг асосида ажратилади. Шу билан тасвир ҳосил бўлади.\nБу фотосурат битта радиотелескоп ёрдамида эмас, балки дунёнинг турли бурчакларига – Шимолий Америка, Ҳавайи, Европа, Жанубий Америка ва Жанубий қутбга ўрнатилган саккизта кузатувчи станция орқали олинган. Бу станциялар ўзаро боғланган бўлиб, ҳар бир олинган ахборот Массачусетс технология институтининг Ҳейстак обсерваторияси ва Бонндаги Макс Планк радиоастрономия институтига келиб тушган. Ўша ерда қайта ишланган.\nБунча кўп станция нега керак? 55 миллион ёруғлик йили масофадаги бу қора туйнукни топиш, суратга олиш Ой сиртида ётган апелсинни Ердан туриб топиш ва суратга олиш билан баробар. Ойгача бўлган масофа 384 минг км. Бошқача айтганда, Тошкентдан туриб, Нью-Йоркдаги гуруч донасини суратга олиш дегани. Қора туйнукни суратга олиш учун бутун сайёра диаметрига тенг телескоп ясаш керак бўлади. Аммо бунинг иложи йўқ. Олимлар йўлини топишди – Ернинг турли бурчакларига ўрнатилган ва ўзаро мувофиқ ишловчи кузатув станцияларидан олинган маълумотларни жамлаб, буни уддалаш мумкин бўлди.\nҚора туйнукнинг ўзи суратга олинмаган. Чунки қора туйнукнинг ўзини суратга олиб бўлмайди. Қора туйнуклар ўта юқори масса, тортишиш кучи ва зичликка эга объектлар бўлиб, нурни ютиб юборади. Ҳатто унга яқинлашган ёруғлик нури йўналишида оғиш кузатилади. Қора туйнукка яқин, лекин жуда яқин бўлмаган масофада "ҳодиса уфқи" (Event Horizon) деб аталадиган чегара мавжуд. Бу уфқдан ўтган нарса борки, қора туйнукка ғарқ бўлади. Аммо ундан ташқарида қора туйнукка тортилаётган, юқори тезликда ҳаракатланаётган зарядланган газ мавжуд бўлиб, ўзидан нур чиқаради. Қора туйнук атрофи ана шундай нурларга тўла бўлади. Бу нур инсон кўрадиган ёруғлик нури бўлиши шартмас. Электромагнетик тўлқиннинг турли даражаларида – рентген нурлари, инфрақизил нурлар бўлиши мумкин. Радиотелескоплар ана ўша тўлқинларни ушлайди ва биз тушунадиган, кўрадиган тасвирга айлантириб беради.\nҚора туйнукнинг фотосурати олимларнинг халқаро ҳамкорлиги маҳсулидир. Уни суратга олишда Ўзбекистон астрономлари ҳам иштирок этган. “Бу кашфиётда Ўзбекистоннинг ҳам ўз ҳиссаси бор. ЎзФА Астрономия институтидан профессор Бобомурод Аҳмедов бошчилигидаги назарий астрофизика бўлими ходимлари ушбу лойиҳанинг назарий қисмида қатнашиб, қора туйнуклар шарпаларига тегишли ҳисоб-китобларни бажаришган, бўлим ходимларидан бири Аҳмаджон Абдужабборов эса шарпаларни тавсифлаш учун янги математик формализм яратган”, – дейди Астрономия институти тадқиқотчиси Пўлат Тожимуратов.


Каримберди ТЎРАМУРОД: Сарлавҳа танлаш муаллифнинг улкан ютуғидир\nТаҳририятимизда ўзбекистонлик шоир, ёзувчи, журналистлар билан учрашув уюштириш масаласи анча йиллардан буён кўтарилиб келаётган эди. Мухбирлар маҳорат дарсини ўтувчи ижодкорнинг газета соҳасида, яъни таҳририятда ҳам фаолият юритган бўлишини кўпроқ хоҳлашарди. Чунки, “Жанубий Қозоғистон” газетаси ходимларига ижод борасида ўз маслаҳат, фикрларини берадиган одам қаламкашликнинг бутун машаққатию роҳатини бошидан ўтказган бўлиши керак эди.\nРаҳбарият бу борада тўғри вариантни танлаб, 20 йил ўқитувчилик қилган, “Бекажон” газетасида ўн беш йил фаолият юритган, бугунги кунда Хабар. уз сайтида журналист сифатида иш олиб бораётган, “Ота”, “Чақмоқ”, “Сабринисо” фильмлари ва “Жийда гули” телесериали сценарийлари ҳамда “Гунг қиз”, “Синфдошлари йўқ одам”, “Худоёров йигитлари”, “Дилхирож”, “Жийда гули”, “Майда безори қария” китоблари муаллифи Каримберди ТЎРАМУРОДни таҳририятга таклиф қилди.\nГазетамиз таклифини бажонидил қабул қилган Каримберди Тўрамурод 20 сентябрь куни Шимкентга етиб келди. Уни “Жанубий Қозоғистон” ижтимоий-сиёсий газетаси бош муҳаррир Алишер Сотволдиев бошчилигидаги жамоа илиқ кутиб олди.\n“Оңтүстік” матбуот клубида уюштирилган давра суҳбатига меҳнат таътилидаги, ҳатто фарзанд тарбияси билан шуғулланаётган ходимларимиз ҳам етиб келгани таҳририятда ўз касбига фидойи инсонлар меҳнат қилишини яна бир бор исботлаб берди.\nА. Сотволдиев ҳамкасбларимизни бирма-бир таништиргач, мақсадга кўчди:\n– Каримберди ака, хуш келибсиз! Асарларингиз билан шахсан ўзим ва жамоамиз интернет орқали яхши танишмиз. Ўзингиз ҳақингизда кўпроқ билишни истаймиз...\n– Самарқанд вилояти, Ургут тумани, Дўстлик қишлоғида оддий деҳқон оиласида туғилганман. Оилада ўн нафар фарзандмиз: 5 ўғил, 5 қиз. Онамиз беш ўғилни бирин-кетин дунёга келтириб, сўнг беш қизни туққан. Яширмайман, болалигим асосан қўй боқиш билан ўтган. Мен шундай бўлганидан жуда розиман. Чунки, белбоғимда нон ва албатта китоб бўларди. Китоб ўқишга қизиқишим туфайли, ўқувчилик пайтимдаёқ кутубхонадаги уч минг дона китобни ўқиб тугатганман. Кейин колхозимиз кутубхонасидаги беш минг дона китоб ҳам мендан “қочиб” қутулолмади. Умуман олганда, ёшлигимда 10 минг дона китоб ўқиганман. Ҳозир ҳам китоб ўқишни канда қилмайман, бир кунда 50 бет ўқийман, турли сабабларга кўра ўқиёлмай қолсам, келаси куни 100 бет ўқишим керак бўлади. Ҳозир ҳам ёзганимдан кўра кўпроқ китоб ўқийман.\n– Ҳар ким ҳам кимгадир тақлид қилиб, шунга ўхшаб ёзишни орзу қилади.\n–Мен Тоғай Муродга ҳавас қилиб, ҳикоялар ёза бошлаганман. “Бекажон”да асарларимни шу сабабли Тўра Мурод тахаллуси остида ёзганман. Устозни кўрмасамда, ўзимни унинг шогирдиман, деб биламан. Тўғри, Тоғай Муроднинг китоблари кўп эмас, лекин ижоди жуда салмоқли, ўз йўлига эга ёзувчи эди. Унинг тўрттагина китоби бўлса ҳам, ўз мактабини яратиб кетган ёзувчи.\n– Сизни яхши танимаганлар журналистика соҳасида таҳсил олган деб юришади.\n– Ҳа, кўпчилик филология, журналистикани тамомлаган деб ўйлайди. Театр ва рассомчилик институтига киролмаганман. Математикага бўлган қизиқишим туфайли педагогика институтини битирганман. 20 йил ўзим ўқиган мактабда таҳсил берганман. Шерали Жўраевга ҳавас қилиб, Маданият институтида ҳам ўқиганман. 20 йил тўйларда ҳофизлик қилганимни ҳам яширмайман. 40 ёшимгача ёзувчи бўламан, деб ўйламаганман ҳам. Лекин Худо берган истеъдод 40 ёшимдан кейин юзага чиқа бошлади. 43 ёшимда бир-икки ҳикояларим “Бекажон” газетасида чоп этилгач, ижодим уларга маъқул келиб, ишга таклиф қилишди. У ерда роппа роса 15 йил ишладим. Ҳар бир сонида битта ҳикоям босиларди. Шунингдек, газетадаги бош мақолани ёзиш ҳам менинг зиммамда эди. Газетамизнинг раҳбари Тохир Маликдан бу борада маслаҳатлар олиб турамиз.\n– Блогер сифатида қандай танилдингиз?\n– Интернет журналистикага ўтишдан аввал яна бир устознинг этагини маҳкам ушлаганман. “Газета Узбекистана”, деган сайт бор. Тошпўлат Раҳматуллаев интернетда жуда фаол, ҳам блогер. Уни ҳақиқий устоз, десам муболаға бўлмайди. Ундан жуда кўп нарса ўрганганман. Мақолани қандай тайёрлаш керак, мавзу танлаш сингари.\nҚозоғистонда сўз эркинлиги бўлганлиги учун сизларга маҳорат дарси ўтишим ўзимга эриш туюлмоқда. Бу ерда сизлардан ҳам баъзи нарсаларни ўрганиб кетишни ният қилганман.\n– Қандай мақола ўқишли бўлади?\n– Авваламбор мақолани воқеа жойига бориб ёзиш керак. Суҳбатдошингиз билан юзма-юз гаплашиб, интервью олсангиз, мақола жонли чиқади. Мавзу эса умуман бошқа масала. Чунки, сарлавҳа – мақоланинг ярми ҳисобланади. Бу борада анъанавийликдан қочиш керак. Ўқувчини ўзига оҳанрабодек тортадиган сарлавҳа танлаш муаллифнинг улкан ютуғидир. Дунёдаги энг машҳур газеталардан бири “Нью Йорк таймс”да 32 киши фақат сарлавҳа қўйиш билан шуғулланиши, унинг ўрни қай даражада эканлигини кўрсатиб турибди.\n– Қозоғистонда ўзбек журналистини тайёрлайдиган таълим даргоҳи йўқ. Сизларда ёшларни ўқитишнинг иложи борми?\n– Мен Халқаро Журналистлар университети жамоат кенгашининг аъзосиман. Тошкентга қайтганда, раҳбарият билан гаплашиб, келаси ўқув йилида жамоангиздан ёш, шу соҳага қизиқувчилардан бир йигит ва бир қиз болани ўқишга қабул қилиш ҳақида гаплашаман.\n–20 йил тўйларда ҳофизлик қилганман, дедингиз. Ҳозир санъаткорлик соҳасига қизиқиш сусайиб қолдими?\n– Асло. Бир пайтлар мен билан тўйларда юрган созандаларнинг барчаси консерваторияда таълим олган касбий санъаткорлар. Яқинда шуларни жамлаб, “Самарқанд садолари” мақом ансамблини туздим. Дискларимизни чиқардик, мухлислар ишимизга юқори баҳо беришмоқда. Таклиф қилсангиз, Қозоғистонга ҳам келишимиз мумкин.\nЖонли тарзда ўтган давра суҳбатида Каримберди Тўрамурод билан жуда кўп мавзуларда суҳбатлашдик. Албатта, ўз дунёқарашига эга, фикрида собит турадиган ижодкор билан суҳбатлашиш мароқли бўлди. Биз ёзувчидан ўзимизни қизиқтирган саволларга жавоб олдик, у ҳам Қозоғистон, қозоғистонлик ўзбеклар ҳақида маълумотга эга бўлди.\nХуршид ҚЎЧҚОРОВ. Собиржон ИСАМАТОВ суратга олган, 2018-09-24, 13:51 255


Бугун Швейцария ҳукумати БМТга аъзо бўлиш хусусида расмий мурожаат топширди.\n18 январ 2021, Тошкент вақти: 13:25\nУшбу масала юзасидан ҳал қилувчи қарорни Хавфсизлик кенгаши ва БМТ Бош ассамблеяси чиқаради. Ҳозирча Швейцария ҳукумати мурожаати қачон кўриб чиқилиши белгилангани йўқ.\nМаълумки, жорий йилнинг март ойида ўтказилган референдумда мамлакат аҳолиси Швейцариянинг БМТга аъзо бўлиши учун овоз берган эди.\nШвейцария БМТ таркибига кирмаса-да, ўтган ярим аср давомида БМТнинг баъзи бўлинмалари фаолиятини амалга оширишда иштирок этиб келган.


15:33 / 24.04.2016 1809 pdf Ўқиш режими + -\nҲозир кўп аёлларимиз тижорат қилишади. Улар орасида эрининг рухсатисиз бу ишни қиладиганлар ҳам бор. Аёлларнинг ҳафталаб бошқа юртга кетишлари, маҳрамсиз мусофир бўлиб юришлари борасида Ислом дини нима дейди?\nЖАВОБ: Албатта Ислом динида аёл киши эъзозланган. Доим эҳтиромда бўлиши, ўзининг аёллик латофатини кетказмаслиги учун аёлларга кўпгина имтиёзлар берилган. Шулардан бири – оиланинг сарф-харажатини, кетадиган нафақаси, бор таъминоти, озиқ-овқат бўлсин, кийим-кечак бўлсин, турар жой бўлсин, таълим олиш, даволаниш, дам олиш ва бошқа нарсаларга кетадиган сарф-харажатлар бўлсин – барчаси эркаклар зиммасига юклатилган. Аёллар нафақа учун бир нарса топишга асло буюрилмаганлар, бу уларнинг иши эмас. Улар эркаклардан нафақа талаб қилиш ҳаққига эгалар. Шунинг учун аёлларда тижорат қилиш мажбурияти йўқ.\nЭнди ўша шариат рухсат бермаган ишни қилса, бунинг устига уни эрининг рухсатисиз қилса, гуноҳ бўлиши турган гап. Бу гуноҳларга яна ҳафталаб бошқа юртларга маҳрамсиз кетиб қолиш гуноҳи ҳам қўшилиши мумкин. Пайғамбаримиз алайҳиссалом «Аллоҳга ва ва Қиёмат кунига имон келтирган аёл киши учун уч кундан ортиқ маҳрамсиз чиқиши мумкин эмас, бу ҳаром» деганлар. Демак, маҳрамсиз аёл кишининг сафарга чиқиши мутлақо мумкин эмас, мана шу нарсаларни яхши ўйлаб қўйиш керак.\nҲозирги кунда аёлларнинг турли юртларга кетиб қолишлари, тижоратдан бошқа ҳаром ишларни қилишлари катта бир мусибатга айланиб қолган. Мана шу мусибатнинг пайдо бўлишида, шундай ноқулай ҳолатларнинг келиб чиқишига асосан эркаклар айбдор. Агар эркаклар қизини, синглисини, опасини, хотинини, онасини нафақаси билан таъминлаб, барча нарсаларини муҳайё, тайёр қилиб, уларни азиза ва мукаррама бўлиб яшашларини таъминлашганида ва яхши бир оила раҳбари сифатида беҳуда сафарларга чиқишга йўлга қўйишмаганида, балки мана шу нарсалар содир бўлмас эди. Демак, эрлари уларни нафақа билан таъминлай олмаганлари учун ҳам аёллар шундай ношаръий сафарларга чиқишга, пул топишга уринаётган бўлишлари мумкин.\nИккинчидан, баъзилари бу ишни ўзбошимчалик қилиб, ҳавои-нафсига берилиб қилаётган бўлишлари мумкин. Бунга эркакларнинг индамай қараб туриши қўшилса, албатта гап яна эркакларнинг ҳам айби борлигига бориб тақалади. Шунга ўхшаш барча ҳолатларда ҳам мана шу мулоҳазалар қилинади. Шунинг учун бу иллатни йўқ қилишда аввало аёллар ўзлари жонбозлик кўрсатишлари, қолаверса эркаклар зиммаларидаги масъулиятни сезишлари, аёлларининг кўчага чиқишига, маҳрамсиз ҳафталаб бошқа юртларда сафарда юришига мажбур қилаётган нарса нима эканини билиб-ўрганиб, ана шу етишмовчиликни тўлдириш, аёлларини ана шундай ношаръий ҳаром сафарларга боришдан сақлаш учун ҳаракат қилишлари лозим бўлади (Аллоҳ билувчидир).\n15:32 / 24.04.2016 5014\n15:34 / 24.04.2016 2045\n2418 16:27 / 27.04.2016\nНасронийларга таъзия билдириш мумкинми?\nМусулмон киши насронийларнинг дафн маросимида .похорон,ида иштирок этиши мумкинми ёки унга бормагани маъқулми Ишхонада мен билан бирга ишлайдиган насроний давоми...\n2321 18:38 / 24.04.2016\nАссалому алайкум Дўстлар тўйга 10 доллардан йиғишга келишганмиз. Курс 300 минг пайти уйланганман. Ҳозир 800 бунинг хам хукми гўштникидайми Зикр аҳлидан сўранг давоми...\n1253 10:37 / 23.11.2018\nCАВОЛ Cаволлар ҳақида ndash Бир кишидан келган саволлар мажмуиЖАВОБ Ҳозир бўлаётган саволларни бир таҳлил қиладиган бўлсак савол билан саволни фарқи бор. Бу ерда давоми...\n2435 21:20 / 27.04.2017


Иқтисодий кўрсаткичлар ортиши муҳим | "Фарғона ҳақиқати"-"Ферганская правда"\nИқтисодий кўрсаткичлар ортиши муҳим Иқтисодиёт\nЖойларда тадбиркорлар муаммоларини ўрганиш, саноат корхоналари билан яқиндан танишиш мақсадида вилоят ҳокими Шуҳрат Ғаниев Қува туманида бўлди.\nИмпорт ўрнини босувчи маҳсулотлар ишлаб чиқаришни кўпайтириш, кичик саноат зоналарида янги лойиҳаларни амалга ошириш орқали туманларнинг иқтисодий кўрсатгичлари ва экспорт салоҳияти ортади. Ҳудудда янги иш ўринлари яратилиб, инновацион технологиялар жалб этилади.\nВилоят раҳбари дастлаб тумандаги “Турк” маҳалла фуқаролар йиғинида жойлашган умумий майдони 4 гектарни ташкил этадиган қишлоқ ҳўжалиги технологияларини ривожлантириш саноат паркини кўздан кечирди.\nБу ерда мевани қайта ишлаш заводи қуриляпти, 3 миллион долларлик лойиҳа амалга оширилмоқда. Агар корхона 2020 йилда ишга тушса, аҳоли сифатли мева ва сабзавотлар билан таъминланиб, рақобатбардош маҳсулотлар яратилади. Энг асосийси, доимий 80 та, мавсумда эса 1000 та ишчи ўрни яратилади.\nВилоят мутасаддилари иштирокида навбатдаги манзил–Қува туманидаги “Баркамол улуғ юрт камоли” оилавий корхонасига борилди. Корхонада амалга оширилаётган лойиҳанинг биринчи босқичида йилига 15 минг дона трикотаж маҳсулотлари ишлаб чиқарилмоқда. Ҳозирда бу оилавий корхонада 40 та иш ўрни яратилиб, хотин-қизлар бандлиги таъминланди. Лойиҳанинг иккинчи босқичида ҳам бир йилда яна шунча маҳсулот тайёрланиб, 40 нафар қуваликнинг ишли бўлишига эришилади.\n“Зоовет фарма сервис” МЧЖда 12 хил импорт ўрнини босувчи маҳсулотлар энг аввало, водий вилоятлари, қолаверса, бошқа жойларга ҳам етказиб берилмоқда.\nКорхонада ишлаб чиқарилган ветеринария дори воситалари билан танишар экан, вилоят ҳокими Шуҳрат Ғаниев импорт ўрнини босадиган бу маҳсулотларнинг нархи арзонлигига эътиборни қаратди. Арзонлиги яхши, аммо уларнинг сифатли ва харидоргир бўлиши ҳам жуда муҳим, корхонанинг эса кичик саноат зонасидан ўрин эгаллаши катта аҳамиятга эга бўлади, деди вилоят раҳбари.\n“Салатавия” МЧЖ шаклидаги хорижий корхонаси йилига 680 минг дона трикотаж маҳсулотларини тайёрлаш қувватига эга. 200 та иш ўрни яратиладиган корхонанинг ишлаб чиқариш жараёни билан танишилди.\nҚува туманидаги “Роҳатой” фермер хўжалигида бўлиб ўтган йиғилишда вилоят раҳбари томонидан жорий йилнинг 17 сентябрь куни Президентимиз раислигида саноатни ривожлантириш, маҳаллийлаштириш даражасини ошириш ва кўламини кенгайтириш бўйича видеоселектор йиғилиши ўтказилгани, унда берилган топшириқлар Қува туманига ҳам тегишли эканлиги ҳақида айтиб ўтилди. Туманда тадбиркорликни янада ривожлантириш, турли йўналишлардаги йирик лойиҳаларни ишга тушириш, янги иш ўринлари яратиш орқали аҳоли даромади ўсишига, яшаш фаровонлигига эришилади.\nШунингдек, йиғилишда фермерларнинг муҳим пахта мавсумидаги масъулияти, қўшимча қиймат солиғи тўлашнинг улар учун бўладиган афзалликлари, имтиёзларга тўхталиб ўтилди. Фермерларнинг кўп тармоқли бўлиши, хўжаликда ишлаб чиқаришни ташкил этишларини даврнинг ўзи тақазо қилаётганлиги қайд этилди.\nЙиғилишда тадбиркорлик ва фермерликни янада тараққий эттириш юзасидан мутасаддиларга зарур топшириқлар берилди.\n« Фидойи меҳна...\nЯшавор, Фарғо... »


Бузилиш. Техник индикаторлар\nТехнические индикаторы / Бузилиш\nБузилиш (пробой) — буқа (кўтарилувчи) тренд вақтида шаклланувчи модель, сотувларнинг бошланиши тўғрисида хабар беради. Баъзида нархни ортиқча сотилганлик ҳудудига киритади.\nМазкур фигура узун қора кун билан очилади, ундан кейин яна битта қора кун келади, унинг шами олдинги кун билан узилишга эга. Шу пастга қараб узилишдан сўнг кейинги учта шам анча паст нархларга қараб олиб боради.\nБузилиш қора шамлардан иборат, бу кун қора ҳам, оқ ҳам бўлиши мумкин. Узилишдан кейинги уч кун "Учта қора қарға" моделига ўхшайди, чунки бу фигураларнинг максимумлари ва минимумлари пасаювчи кетма-кетликни ҳосил қилади.\nОхирги кун барча олдинги кунларни кичик қора жисмлар билан тўла қоплаб олади. Бу куни ёпилиш фигуранинг биринчи ва иккинчи кунлари орасидаги узилиш орасида юз беради.\nАйиқ характерига эга бузилиш тренд йўналишида узилишга эга бўлиб, ундан кейин уч кун келади, уларнинг ҳар бири анча юқори нархда бўлади. Кўтарилувчи трендда оқ узун шам ҳосил бўлади. Кейинги куни нархнинг юқорига узилиши юз беради ва яна битта оқ жисм шаклланади. Шундан сўнг икки кун нархларининг кўтарилиши келади. Бу кунлар доим оқ рангга бўялган, бундан моделнинг учинчи куни ёки узилишдан кейинги иккинчи кун мустасно бўлиб, улар оқ ҳам, қора ҳам бўлиши мумкин. Бу янги максимумга эришиш муҳим.\nУчта куннинг кунлик минимал даражалари узилишидан сўнг аввал кунларнинг минимал нархларидан юқори бўлиши керак.\nНархлар тренд йўналишида ўсиш суръатларини орттиради, бу эса ортиқча сотилганликка олиб келади. Охирги кун тренднинг қайтиб бурилишидан далолат беради, бунда ёпилиш нархи биринчи ва иккинчи кунларнинг нарх узилиши ичида жойлашади.\nМоделни қандай ажратиб олиш мумкин?\n1. Биринчи кун доим узун, унинг ранги эса трендга мос келади.\n2. Иккинчи кун ҳам шу рангда, унинг шами эса тренд йўналишида узилиш қилади.\n3. Учинчи ва тўртинчи кунлар тренднинг мавжуд йўналишини қўллаб-қувватлайди, уларнинг нархлари эса тренд томонга қараб ўсади.\n4. Бешинчи кун доим узун ва қарама-қарши рангга эга. Бу куни савдолар биринчи ва иккинчи кун шамлари орасида узилишлар ичида ёпилади.\nМоделнинг ривожланиш сценарийси ва модели\nШуни ёдда тутиш муҳимки, тренд катта узилиш шакллангандан сўнг суръатни оширади, кейин эса тўхтата бошлайди, аммо бунда тренднинг йўналишини сақлаб қолади.\nБу модель учун тренднинг секинлик билан сусайиши хосдир, қарама-қарши йўналишда сакраш эса охирги уч кунда юз бераётганларни тўла изоҳлаб беради. Тренднинг қисқа муддатга бурилиши пайдо бўлиши мумкин.\nМоделнинг асосий негизлари сақланиб тургунча у эгилувчан бўлади. Агар охирги кун дастлабки узилишнинг ичида ёпилса, узишидан сўнг уч кундан ортиқ ўтиши мумкин. Бироқ узилишдан сўнг икки кун ҳам ўтиши мумкин.\nБузилиш буқа модели тўқмоққа айланиши мумкин. Уни тўқмоқ сифатида белгилаш мумкин бўлиши учун редуцияланган шамнинг пастки сояси жисм узунлигидан икки марта учун бўлиши керак. Агар иккинчи кун узилиши катта ва учинчи ҳамда тўртинчи кунлар анча паст нархлар билан кузатилса, шундай бўлиши мумкин.\nБузилиш айиқ модели унинг нарх диапазонининг пастки қисмида оқ танали узун оқ шамга келтирилади. Бу фигура тушаётган юлдузга айлана олмайди, чунки иккинчи куни ҳосил бўладиган ниҳоятда катта узилишга ва нархларнинг кейинги ошиши кузатилади.\nТурдош моделлари йўқ.


Қатар қамал шароитларида дори танқислиги муаммосига дуч келмайди\nЖамият 15:13 / 18.06.2017 4943\nҚатар шифохоналари қамал шароитларида тиббий дори воситалари етишмовчилигини бошдан кечирмаяпти. Мамлакатдаги аксарият шифохоналарни бошқарувчи "Ҳамад" корпорацияси хабарига асосланган маҳаллий The Peninsula газетаси шу ҳақида маълум қилди.\n"Шифохоналаримиз томонидан тақдим этилаётган барча тиббий хизматлар одатдагидек кечмоқда. Хусусан, шифохонада ётиб даволанаётган беморлар ҳам барча зарур дори воситалари билан таъминланган", - дейилди корпорацияда.\n"Ҳамад" корпоратив коммуникациялар департаменти ижрочи директори Али Абдуллоҳ Ал-Хатирнинг сўзларига кўра, корпорация кўп ойлик тиббиёт материаллари заҳирасига эга. Шунингдек у дори етказиб берилишида қандайдир муаммолар юзага келган тақдирда ҳам, янги етказиб берувчиларни топиш муаммо туғдирмаслигини таъкидлаган. Маълумотларга кўра, қатарликлар бу борада йирик турк фирмалари билан музокаралар олиб боришмоқда.\n5 июнь куни Саудия Арабистони, БАА, Баҳрайн, Миср каби қатор араб мамлакатлари Қатар билан дипломатик муносабатларга чек қўйишди, бунга мамлакатнинг гўёки террорчиларни қўллаб-қувватлагани сабаб қилиб кўрсатилган.


Жалолга алданмаган Абрамов. Миллий жамоанинг қувноқ машғулотидан фотогалерея\nБугун Ўзбекистон миллий жамоаси Қирғизистонга қарши ўйин олдидан охирги машғулотини ўтказди. Вадим Абрамов мураббийлигидаги бош жамоамиз ЖАР стадионида ўйин олдидан енгил машғулотда қатнашди. Унда легионерлардан Одил Аҳмедов, Икром Алибоев ва Рустам Ашурматовлар иштирок этишди.\nЭлдор Шомуродов эртага, 9 ноябрь куни «Тамбов»га қарши ўйиндан сўнг миллий жамоа йиғинига келиб қўшилади. Отабек Шукуров ҳам ҳозирча йиғинга қўшилгани йўқ. Вадим Абрамов миллий жамоада ажойиб кайфият ярата олиши сир эмас. Буни бугунги машғулотлардан ҳам англаш мумкин эди. Мураббий футболчиларни иккига бўлиб ўзига хос мусобақа ўтказгандан сўнг ғолиблар мағлубларни барча болалар ёшликда ўйнаган ва номланиши қўпол бўлган бир ўйиндаги каби жазолашди.\nМашғулотларда Абрамовнинг ўзи ҳам футболчи сифатида қатнашди. У ҳимояда қандай ўйнаш кераклигини кўрсатаётиб, Жалолиддин Машариповга қарши ҳимоячи вазифасини ўтади. Шу тариқа миллий жамоанинг бу галги машғулоти жуда қувноқ ўтди. Қуйида бугунги машғулотдан тайёрланган галереяни эътиборингизга ҳавола қиламиз.


Тошкент бозорларида озиқ-овқат маҳсулотларига қўйиладиган энг юқори нархлар чегаралаб қўйилди - Фарғона.Ру ахборот агентлиги\nТошкент бозорларида озиқ-овқат маҳсулотларига қўйиладиган энг юқори нархлар чегаралаб қўйилди\n20.11.2017 00:59 msk\nТошкент бозорларида 1 ноябрдан 30 ноябргача баъзи озиқ-овқат маҳсулотлари нархларига чекловлар амал қилади. Ўзбекистон Республикаси Хусусийлаштирилган корхоналарга кўмаклашиш ва рақобатни ривожлантириш давлат қўмитаси Тошкент шаҳар ҳокими Раҳмонбек Усманов имзолаган тегишли ҳужжатни “Фейсбук” ижтимоий тармоғидаги “Потребитель.уз” ҳамжамиятига топширди. Ҳамжамият обуначиларни ушбу фармойиш ижроси устидан назоратни амалга оширишда иштирок этишга чақирди.\nҲужжатга кўра, картошканинг нархи 3000 сўмдан, пиёз – 2000 сўмдан, сабзи – 1500 сўмдан, “аланга” навли гуруч – 3600 сўмдан, “лазер” навли гуруч – 6500 сўмдан, мол гўшти – 33000 сўмдан, қўй гўшти – 34000 сўмдан, товуқ гўшти – 18000 сўмдан ошмаслик керак. Оқ амур, сазан балиқларининг нархи 15000 сўмдан, толстолобик – 8000 сўмдан ошмаслик керак. Бир дона тухумнинг нархи 500 сўм билан чегаралаб қўйилди.\nЎзбекистон Марказий банки октябрь ойининг охирида иқтисодиётнинг 2017 йил 9 ой бўйича статистикани эълон қилди. Ушбу ҳужжатга кўра, мамлакатда инфляция даражаси 7.8%, шу жумладан, озиқ-овқат маҳсулотларига – 7.6 фоизни ташкил этган. Тошкент бозорлари учун белгиланган нархлар инфляциянинг ушбу даражасига мос келади.